title: 2007/821/KE: Deċiżjoni tal-Kunsill tas- 7 ta' Diċembru 2007 dwar il-konklużjoni tal-Ftehim bejn il-Komunità Ewropea u r-Repubbika ta’ l-Albanija dwar il-faċilitazzjoni tal-ħruġ ta’ viżi

text:
               19.12.2007

               MT

               Il-Ġurnal Uffiċjali ta’ l-Unjoni Ewropea

               L 334/84

         DEĊIŻJONI TAL-KUNSILL
   tas-7 ta' Diċembru 2007
   dwar il-konklużjoni tal-Ftehim bejn il-Komunità Ewropea u r-Repubbika ta’ l-Albanija dwar il-faċilitazzjoni tal-ħruġ ta’ viżi
   (2007/821/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, b’mod partikolari l-Artikolu 62(2)(b)(i) u (ii), flimkien ma’ l-ewwel sentenza ta’ l-ewwel subparagrafu ta’ l-Artikolu 300(2) tiegħu u l-ewwel subparagrafu ta’ l-Artikolu 300(3) tiegħu,
   Wara li kkunsidra l-proposta tal-Kummissjoni,
   Wara li kkunsidra l-opinjoni tal-Parlament Ewropew (1),
   BILLI:

               (1)

               Il-Kummissjoni nnegozjat f’isem il-Komunità Ewropea Ftehim mar-Repubblika ta’ l-Albanija dwar il-faċilitazzjoni tal-ħruġ ta’ viżi;

               (2)

               Dan il-Ftehim ġie ffirmat, f’isem il-Komunità Ewropea, fit-18 ta’ Settembru 2007, suġġett għall-konklużjoni possibbli tiegħu f’data aktar tard, skond Deċiżjoni tal-Kunsill adottata fit-18 ta’ Settembru 2007.

               (3)

               Il-Ftehim għandu jiġi approvat.

               (4)

               Il-Ftehim jistabbilixxi Kumitat Konġunt għall-ġestjoni tal-Ftehim, li jista’ jadotta r-regoli tal-proċedura tiegħu. Huwa xieraq li tiġi kkontemplata proċedura semplifikata għall-istabbiliment tal-pożizzjoni Komunitarja f’dan il-każ.

               (5)

               Skond il-Protokoll dwar il-pożizzjoni tar-Renju Unit u l-Irlanda, u l-Protokoll li jintegra l-acquis ta’ Schengen fil-qafas ta’ l-Unjoni Ewropea, anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, ir-Renju Unit u l-Irlanda mhumiex qed jieħdu sehem fl-adozzjoni ta’ din id-Deċiżjoni u mhumiex marbuta minnha jew soġġetti għall-applikazzjoni tagħha.

               (6)

               Skond il-Protokoll dwar il-pożizzjoni tad-Danimarka anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, id-Danimarka ma tiħux sehem fl-adozzjoni ta’ din id-Deċiżjoni u mhijiex marbuta minnha jew soġġetta għall-applikazzjoni tagħha,

         IDDEĊIEDA KIF ĠEJ:
   Artikolu 1
   Il-Ftehim bejn il-Komunità Ewropea u r-Repubblika ta’ l-Albanija dwar il-faċilitazzjoni tal-ħruġ ta’ viżi huwa b’dan approvat f’isem il-Komunità.
   It-test tal-ftehim huwa anness ma’ din id-Deċiżjoni.
   Artikolu 2
   Il-President tal-Kunsill għandu jagħti n-notifika provduta fl-Artikolu 14(1) tal-Ftehim (2).
   Artikolu 3
   Il-Kummissjoni, assistita minn esperti mill-Istati Membri, għandha tirrappreżenta lill-Komunità fil-Kumitat Konġunt ta’ esperti stabbilit mill-Artikolu 12 tal-Ftehim.
   Artikolu 4
   Il-pożizzjoni tal-Komunità fi ħdan il-Kumitat Konġunt ta’ esperti dwar l-adozzjoni tar-regoli tal-proċedura tiegħu skond l-Artikolu 12(4) tal-Ftehim għandha tittieħed mill-Kummissjoni wara konsultazzjoni ma’ kumitat speċjali maħtur mill-Kunsill.
   Artikolu 5
   Din id-Deċiżjoni għandha tiġi ppubblikata fil-Ġurnal Uffiċjali ta’ l-Unjoni Ewropea.

      Magħmula fi Brussell, 7 ta' Diċembru 2007.

            Għall-Kunsill

            Il-President

         R. PEREIRA

      (1)  4. Opinjoni mogħtija fl-24 ta’ Ottubru 2007 (għadha mhijiex ippubblikata fil-Ġurnal Uffiċjali).

      (2)  5. Id-data tad-dħul fis-seħħ tal-Ftehim se tiġi ppubblikata fil-Ġurnal Uffiċjali ta’ l-Unjoni Ewropea mis-Segretarju Ġenerali tal-Kunsill.
   FTEHIM
   bejn il-Komunità Ewropea u r-Repubblika ta’ l-Albanija dwar il-faċilitazzjoni tal-ħruġ tal-viża
   IL-KOMUNITÀ EWROPEA
   minn hawn ‘il quddiem imsejħa “il-Komunità”;
   u
   IR-REPUBBLIKA TA’ L-ALBANIJA,
   minn hawn ‘il quddiem imsejħa l-Partijiet;
   Filwaqt li kkunsidraw il-Ftehim ta’ l-Istabbilizzazzjoni u l-Assoċjazzjoni (SAA — Stabilisation and Association Agreement) bejn il-Komunità Ewropea u r-Repubblika ta’ l-Albanija, iffirmat fit-12 ta’ Ġunju 2006 u li bħalissa jirregola r-relazzjonijiet mar-Repubblika ta’ l-Albanija;
   Filwaqt li affermaw mill-ġdid l-intenzjoni li jikkooperaw mill-qrib fil-qafas ta’ l-istrutturi eżistenti ta’ l-SAA għal-liberalizzazzjoni tar-reġim tal-viżi bejn ir-Repubblika ta’ l-Albanija u l-Unjoni Ewropea, skond il-konklużjonijiet tas-Samit UE-Balkani tal-Punent li sar f’Tessaloniki fil-21 ta’ Ġunju 2003;
   Filwaqt li jixtiequ, bħala l-ewwel pass konkret lejn ir-reġim ta’ l-ivvjaġġar mingħajr viża, jiffaċilitaw il-kuntatti bejn il-persuni bħala kondizzjoni importanti għall-iżvilupp kostanti ta’ rabtiet ekonomiċi, umanitarji, kulturali, xjentifiċi u oħrajn, billi jiffaċilitaw il-ħruġ tal-viżi lil persuni ta’ nazzjonalità tar-Repubblika ta’ l-Albanija;
   Filwaqt li jiftakru li mill-4 ta’ Awwissu 2000, iċ-ċittadini kollha ta’ l-UE huma eżenti mir-rekwiżit ta’ viża meta jivvjaġġaw lejn ir-Repubblika ta’ l-Albanija għal żmien mhux itwal minn 90 jum matul kull perjodu ta’ 180 jum jew jagħmlu tranżitu mit-territorju tar-Repubblika ta’ l-Albanija;
   Filwaqt li jagħrfu li jekk ir-Repubblika ta’ l-Albanija kellha terġa’ tintroduċi r-rekwiżit għaċ-ċittadini ta’ l-UE, l-istess faċilitazzjonijiet mogħtija taħt dan il-ftehim liċ-ċittadini tar-Repubblika ta’ l-Albanija japplikaw awtomatikament, fuq il-bażi ta’ reċiproċità, għaċ-ċittadini ta’ l-UE;
   Filwaqt li jagħrfu li l-faċilitazzjoni tal-viża m’għandhiex twassal għall-migrazzjoni illegali u u b’attenzjoni speċjali għas-sigurtà u l-ammissjoni mill-ġdid;
   Filwaqt li jikkunsidraw id-dħul fis-seħħ tal-ftehim bejn ir-Repubblika ta’ l-Albanija u l-Kunsill tal-Komunità Ewropea dwar l-ammissjoni mill-ġdid ta’ persuni li jirrisjedu mingħajr awtorizzazzjoni;
   Filwaqt li jikkunsidraw il-Protokoll dwar il-pożizzjoni tar-Renju Unit u l-Irlanda, u l-Protokoll li jintegra l-acquis ta’ Schengen fil-qafas ta’ l-Unjoni Ewropea, anness mat-Trattat dwar l-Unjoni Ewropa u t-Trattat li jistabbilixxi l-Komunità Ewropea, u jikkonfermaw li d-dispożizzjonijiet ta’ dan il-Ftehim ma japplikawx għar-Renju Unit u l-Irlanda;
   Filwaqt li jikkunsidraw il-Protokoll dwar il-pożizzjoni tad-Danimarka mehmuż mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea u jikkonfermaw li d-dispożizzjonijiet ta’ dan il-Ftehim ma japplikawx għar-Renju tad-Danimarka;
   FTIEHMU KIF ĠEJ:
   L-Artikolu 1
   L-għan u l-ambitu ta’ l-applikazzjoni
   1.   L-għan ta’ dan il-Ftehim huwa li jiffaċilita l-ħruġ ta’ viżi għal waqfa ta’ mhux aktar minn 90 jum matul perjodu ta’ 180 jum liċ-ċittadini tar-Repubblika ta’ l-Albanija.
   2.   Jekk ir-Repubblika ta’ l-Albanija jerġa’ jintroduċi r-rekwiżit ta’ viża għaċ-ċittadini ta’ l-UE jew għal xi kategoriji ta’ ċittadini ta’ l-UE, l-istess faċilitazzjonijiet mogħtija taħt dan il-ftehim liċ-ċittadini tar-Repubblika ta’ l-Albanija awtomatikament, fuq il-bażi ta’ reċiproċità, japplikaw għaċ-ċittadini ta’ l-UE kkonċernati.
   L-Artikolu 2
   Il-klawżola ġenerali
   1.   Il-faċilitazzjonijiet tal-viża provduti f’dan il-Ftehim għandhom japplikaw għal ċittadini tar-Repubblika ta’ l-Albanija biss sa fejn mhumiex eżentati mir-rekwiżiti ta’ viża skond il-liġijiet u r-regolamenti tal-Komunità jew ta’ l-Istati Membri, dan il-ftehim jew ftehimiet oħrajn internazzjonali.
   2.   Il-liġi nazzjonali tar-Repubblika ta’ l-Albanija, ta’ l-Istati Membri jew tal-Komunità għandha tgħodd għall-ħarġiet mhux koperti mid-dispożizzjonijiet ta’ dan il-Ftehim, bħar-rifjut li tinħareġ viża, l-għarfien ta’ dokumenti ta’ l-ivvjaġġar, prova ta’ mezzi suffiċjenti ta’ sussistenza u r-rifjut tad-dħul u l-miżuri ta’ tkeċċija.
   L-Artikolu 3
   Id-definizzjonijiet
   Għall-għanijiet ta’ dan il-Ftehim

               (a)

               “Stat Membru” għandha tfisser kwalunkwe Stat Membru ta’ l-Unjoni Ewropea, ħlief ir-Renju tad-Danimarka, ir-Repubblika ta’ l-Irlanda u r-Renju Unit;

               (b)

               “Ċittadin ta’ l-Unjoni Ewropea” tfisser persuna ta’ nazzjonalità ta’ Stat Membru kif iddefinit fil-punt (a);

               (ċ)

               “Ċittadin tar-Repubblika ta’ l-Albanija”: tfisser persuna li għandha ċittadinanza Albaniża;

               (d)

               “Viża” tfisser awtorizzazzjoni maħruġa minn Stat Membru jew deċiżjoni meħuda minn dan l-Istat li hija meħtieġa għal skopijiet ta’:

                           —

                           dħul għal waqfa ppjanata f’dak l-Istat Membru jew f’bosta Stati Membri għal żmien mhux aktar minn 90 jum,

                           —

                           dħul għal tranżitu mit-territorju ta’ dak l-Istat Membru jew bosta Stati Membri.

               (e)

               “persuna li tirrisjedi legalment” tfisser ċittadin tar-Repubblika ta’ l-Albanija awtorizzat jew intitolat jbqa’ aktar minn 90 jum fit-territorju ta’ Stat Membru, fuq bażi ta’ leġiżlazzjoni Komunitarja jew nazzjonali.

         L-Artikolu 4
   L-evidenza dokumentarja dwar l-għan tal-vjaġġ
   1.   Għal dawn il-kategoriji li ġejjin ta’ ċittadini tar-Repubblika ta’ l-Albanija dawn id-dokumenti li ġejjin huma suffiċjenti biex jiġi ġġustifikat l-għan tal-vjaġġ lejn il-Parti l-oħra:

               (a)

               għall-membri ta’ delegazzjonijiet uffiċjali li, wara stedina uffiċjali indirizzata lir-Repubblika ta’ l-Albanija, għandhom jipparteċipaw f’laqgħat, konsultazzjonijiet negozjati jew programmi ta’ skambju, kif ukoll f’avvenimenti organizzati fit-territorju ta’ l-Istati Membri minn organizzazzjonijiet intergovernamentali:

                           —

                           ittra maħruġa minn awtorità tar-Repubblika ta’ l-Albanija li tikkonferma li l-applikant huwa membru ta’ delegazzjoni Albaniża li qed jivvjaġġa lejn it-territorju ta’ l-Istati Membri biex jipparteċipa f’dawn l-avvenimenti imsemmija, flimkien ma’ kopja ta’ l-istedina uffiċjali;

               (b)

               għall-persuni fin-negozju u għar-rappreżentanti ta’ organizzazzjonijiet kummerċjali:

                           —

                           talba bil-miktub minn persuna legali, kumpanija jew organizzazzjoni li qed tospita, jew uffiċċju jew fergħa ta’ din il-persuna legali jew kumpanija, l-awtoritajiet ta’ l-istat jew lokali ta’ l-Istati Membri jew il-kumitati ta’ l-organizzazzjoni tal-wirijiet kummerċjali u industrijali, konferenzi u simpożji organizzati fit-territorji ta’ l-Istati Membri, approvata mill-Kamra tal-Kummerċ tar-Repubblika ta’ l-Albanija;

               (ċ)

               għall-ġurnalisti:

                           —

                           ċertifikat jew dokument ieħor maħruġ mill-organizzazzjoni professjonali, li jipprova li l-persuna kkonċernata hija ġurnalista kkwalifikata u dokument maħruġ minn min iħaddimha li jgħid li l-għan tal-vjaġġ huwa li jwettaq xogħol ġurnalistiku;

               (d)

               għal persuni li jieħdu sehem f’attivitajiet xjentifiċi, kulturali u artistiċi, inklużi programmi ta’ l-università u programmi oħrajn ta’ skambju:

                           —

                           talba bil-miktub mill-organizzazzjoni li qed tospita biex jieħdu sehem f’dawk l-attivitajiet;

               (e)

               għar-rappreżentanti ta’ organizzazzjonijiet tas-soċjetà ċivili meta jagħmlu vjaġġi għall-iskopijiet ta’ taħriġ edukazzjonali, seminars, konferenzi, inklużi fil-qafas ta’ programmi ta’ skambju:

                           —

                           talba bil-miktub mill-organizzazzjoni li qed tospita, konferma li l-persuna qed tirrappreżenta lill-organizzazzjoni tas-soċjetà ċivili u ċ-ċertifikat dwar l-istabbiliment ta’ din l-organizzazzjoni mir-Reġistru rilevanti maħruġ minn awtorità ta’ l-Istat skond il-liġi nazzjonali;

               (f)

               għat-tfal ta’ l-iskola, l-istudenti, l-istudenti post-universitarji u l-għalliema li jakkumpanjawhom li jagħmlu vjaġġi għall-għanijiet ta’ l-istudju jew taħriġ edukazzjonali, inkluż fil-qafas ta’ programmi ta’ skambju kif ukoll attivitajiet oħrajn relatati ma’ l-iskola:

                           —

                           talba bil-miktub jew ċertifikat ta’ reġistrazzjoni mill-università, akkademja, istitut, kulleġġ jew skola li qed jospitaw, jew karti ta’ l-istudenti jew ċertifikati tal-korsijiet li se jattendu għalihom;

               (g)

               għall-parteċipanti f’avvenimenti internazzjonali ta’ l-isport u l-persuni li jakkumpanjawhom f’kapaċità professjonali:

                           —

                           talba bil-miktub mill-organizzazzjoni li qed tospita: awtoritajiet kompetenti, federazzjonijiet nazzjonali ta’ l-isport jew il-Kumitati Nazzjonali Olimipċi ta’ l-Istati Membri;

               (h)

               għall-parteċipanti fi programmi uffiċjali ta’ l-iskambju organizzati minn ibliet ġemellati:

                           —

                           talba bil-miktub mill-Kap ta’ l-Amministrazzjoni/mis-Sindku ta’ dawn il-muniċipalitajiet/l-ibliet;

               (j)

               għall-qraba — konjuġi, ulied (inklużi dawk adottati), ġenituri (inklużi l-kustodi), nanniet u neputijiet — li jżuru lil ċittadini tar-Repubblika ta’ l-Albanija li jirrisjedu legalment fit-territorji ta’ l-Istati Membri:

                           —

                           talba bil-miktub mill-persuna li tospita;

               (j)

               għal żjarat f’ċimiterji militari u ċivili:

                           —

                           dokument uffiċjali li jikkonferma l-eżistenza u l-preservazzjoni tal-qabar kif ukoll ir-relazzjoni familjali jew oħra bejn l-applikant u l-l-persuna midfuna;

               (k)

               għall-persuni persegwitati politikament matul ir-reġim komunista fir-Repubblika ta’ l-Albanija:

                           —

                           iċ-ċertifikat maħruġ mill-Istitut għall-Integrazzjoni tal-Persuni Persegwitati skond l-Artikolu 3 tal-Liġi Nru 7748 tad-29.7.1993, li jindika l-istat ta’ persuna bħala persuna persegwitata politikament matul ir-reġim komunista fir-Repubblika ta’ l-Albanija u ittra ta’ stedina minn awtorità kompetenti, organizzazzjoni nazzjonali jew internazzjonali inklużi NGO ta’ Stat Membru jew minn istituzzjoni Ewropea għall-parteċipazzjoni f’attivitajiet kif xieraq inkluż attivitajiet relatati ma’ l-istatus tagħhom;

               (l)

               għas-sewwieqa li jwettqu servizzi internazzjonali tat-trasport tal-merkanzija u tal-passiġġieri lejn it-territorji ta’ l-Istati Membri f’vetturi rreġistrati fir-Repubblika ta’ l-Albanija:

                           —

                           talba bil-miktub minn kumpannija nazzjonali jew assoċjazzjoni (unjoni) ta’ trasportaturi tar-Repubblika ta’ l-Albanija li tipprovdi għat-trasport internazzjonali fuq l-art, li tipprova l-għan, it-tul u l-frekwenza tal-vjaġġi;

               (m)

               għall-persuni li jivvjaġġaw għat-turiżmu:

                           —

                           ċertifikat jew kupun mill-aġenzija ta’ l-ivvjaġġar jew operatur turistiku akkreditat mill-Istati Membri fil-qafas tal-kooperazzjoni konsulari lokali li jikkonferma l-prenotazzjoni ta’ vjaġġ organizzat;

               (n)

               għall-persuni li jżuru minħabba raġunijiet mediċi u l-persuni neċessarji biex jakkumpanjawhom:

                           —

                           dokument uffiċjali mingħand l-istituzzjoni medika li jikkonferma n-neċessità ta’ kura medika f’dik l-istituzzjoni, in-neċessità li wieħed ikun akkumpanjat, u prova ta’ mezzi finanzjarji suffiċjenti biex jitħallas it-trattament mediku;

               (o)

               għall-membri tal-professjonijiet li jipparteċipaw f’wirjiet internazzjonali, konferenzi, simpożji, seminars jew avvenimenti oħrajn simili organizzati fit-territorju ta’ l-Istati Membri:

                           —

                           talba bil-miktub mill-organizzazzjoni li qed tospita li tikkonferma li l-persuna kkonċernata qed tipparteċipa fl-avveniment;

               (p)

               għall-membri ta’ ekwipaġġ ta’ ferroviji, refriġeraturi u lokomottivi fil-ferroviji internazzjonali li jivvjaġġaw lejn it-territorji ta’ l-Istati Membri:

                           —

                           talba bil-miktub mill-kumpannija kompetenti tal-ferroviji tar-Repubblika ta’ l-Albanija li tispeċifika l-għan, it-tul u l-frekwenza tal-vjaġġi;

               (q)

               għall-persuni li jżuru għal ċeremonji tad-dfin:

                           —

                           dokument uffiċjali li jikkonferma l-fatt tal-mewt kif ukoll konferma tar-relazzjoni familjali jew oħra bejn l-applikant u l-persuna li ser tindifen;

               (r)

               għar-rappreżentanti tal-komunitajiet reliġjużi:

                           —

                           talba bil-miktub mill-kap tal-komunità reliġjuża rreġistrata fir-Repubblika ta’ l-Albanija, li tispeċifika l-għan, it-tul u l-frekwenza tal-vjaġġi.

         2.   It-talba bil-miktub imsemmija fil-paragrafu 1 ta’ dan l-Artikolu għandu jkun fiha dawn il-partikolaritajiet:

               (a)

               għall-persuna mistiedna — l-isem u l-kunjom, id-data tat-twelid, is-sess, iċ-ċittadinanza, in-numru tad-dokument ta’ l-identità, iż-żmien u l-għan tal-vjaġġ, in-numru ta’ dħul u fejn rilevanti, isem il-mara/raġel jew it-tfal li jakkumpanjaw lill-persuna mistiedna;

               (b)

               għall-persuna li tistieden — isem, kunjom jew indirizz; u

               (ċ)

               għall-persuna legali, kumpanija jew organizzazzjoni li tistieden — l-isem sħiħ u l-indirizz u

                           —

                           jekk it-talba hija maħruġa minn organizzazzjoni, l-isem u l-pożizzjoni tal-persuna li tiffirma t-talba,

                           —

                           jekk il-persuna li tistieden hija persuna legali jew kumpanija jew uffiċċju jew fergħa ta’ din il-persuna legali jew kumpanija stabbilita fit-territorju ta’ Stat Membru, in-numru tar-reġistrazzjoni kif meħtieġ mil-liġi nazzjonali ta’ l-Istat Membru kkonċernat.

         3.   Għall-kategoriji ta’ persuni msemmija fil-paragrafu 1 ta’ dan l-artikolu, il-kategoriji kollha ta’ viża huma maħruġa skond il-proċedura semplifikata mingħajr bżonn ta’ xi ġustifikazzjoni, stedina jew validazzjoni oħra dwar l-għan tal-vjaġġ, provduta fil-leġiżlazzjoni ta’ l-Istati Membri.
   L-Artikolu 5
   Il-ħruġ ta’ viżi ta’ dħul aktar minn darba
   1.   Il-missjonijiet diplomatiċi u l-postijiet konsulari ta’ l-Istati Membri għandhom joħorġu l-viżi ta’ dħul aktar minn darba b’terminu ta’ validità sa ħames snin lil dawn il-kategoriji ta’ persuni:

               (a)

               membri tal-Kunsill tal-Ministri, il-Parlament, il-Qorti Kostituzzjonali u l-Qorti Suprema, fil-każ li mhumiex eżentati mir-rekwiżit ta’ viża permezz ta’ dan il-ftehim, fl-eżerċizzju tad-dmirijiet tagħhom, b’terminu ta’ validità limitat għat-terminu tal-ħatra tagħhom jekk dan huwa ta’ inqas minn ħames snin;

               (b)

               membri permanenti tad-delegazzjonijiet uffiċjali li, wara stedina uffiċjali indirizzata lir-Repubblika ta’ l-Albanija, għandhom jipparteċipaw regolarment f’laqgħat, konsultazzjonijiet, negozjati jew programmi ta’ skambju, kif ukoll f’avvenimenti organizzati fit-territorju ta’ l-Istati Membri minn organizzazzjonijiet intergovernamentali;

               (ċ)

               konjuġi, ulied (inklużi adottati), ta’ età taħt il-21 sena jew li huma dipendenti li jżuru liċ-ċittadini tar-Repubblika ta’ l-Albanija li jirrisjedu legalment fit-territorju ta’ l-Istati Membri b’terminu ta’ validità limitat għat-terminu tal-validità ta’ l-awtorizzazzjoni tagħhom għar-residenza legali.

         2.   Il-missjonijiet diplomatiċi u l-postijiet konsulari ta’ l-Istati Membri għandhom joħorġu viżi b’terminu ta’ validità sa sena lil dawn il-kategoriji ta’ persuni, kemm-il darba matul is-sena ta’ qabel ikunu kisbu għall-inqas viża waħda, użawha skond il-liġijiet dwar id-dħul u l-waqfien ta’ l-Istat fejn saret iż-żjara u li hemm raġunijiet biex tintalab viża ta’ dħul aktar minn darba:

               (a)

               membri ta’ delegazzjonijiet uffiċjali li, wara stedina uffiċjali indirizzata lir-Repubblika ta’ l-Albanija, għandhom jipparteċipaw b’mod regolari fil-laqgħat, fil-konsultazzjonijiet, fin-negozjati jew fil-programmi ta’ skambju, kif ukoll bħal f’avvenimenti organizzati fit-territorju ta’ l-Istati Membri minn organizzazzjonijiet intergovernamentali;

               (b)

               persuni fin-negozju u rappreżentanti ta’ organizzazzjonijiet kummerċjali li jivvjaġġaw b’mod regolari lejn l-Istati Membri;

               (ċ)

               persuni li jieħdu sehem f’attivitajiet xjentifiċi, kulturali u artistiċi, inklużi programmi ta’ l-università u programmi oħrajn ta’ skambju, li jivvjaġġaw b’mod regolari lejn l-Istati Membri;

               (d)

               parteċipanti f’avvenimenti internazzjonali ta’ l-isport u l-persuni li jakkumpanjawhom f’kapaċità professjonali;

               (e)

               ġurnalisti;

               (f)

               parteċipanti fi programmi uffiċjali ta’ l-iskambju organizzati minn bliet ġemellati;

               (g)

               sewwieqa li jwettqu servizzi internazzjonali tat-trasport tal-merkanzija u tal-passiġġieri lejn it-territorji ta’ l-Istati Membri f’vetturi rreġistrati fir-Repubblika ta’ l-Albanija;

               (h)

               persuni li jeħtieġu li jżuru regolarment għal raġunijiet mediċi u l-persuni meħtieġa li jakkumpanjawhom.

               (i)

               membri ta’ ekwipaġġ ta’ ferroviji, refriġeraturi u lokomottivi fil-ferroviji internazzjonali li jivvjaġġaw lejn it-territorji ta’ l-Istati Membri;

               (j)

               studenti u studenti post-universitarji li jagħmlu vjaġġi regolari għall-għanijiet ta’ l-istudju jew taħriġ edukazzjonali, inkluż fil-qafas ta’ programmi ta’ skambju;

               (k)

               rappreżentanti tal-komunitajiet reliġjużi fir-Repubblika ta’ l-Albanija, li jivvjaġġaw b’mod regolari lejn l-Istati Membri;

               (l)

               rappreżentanti ta’ l-organizzazzjonijiet tas-soċjetà ċivili, li jivvjaġġaw b’mod regolari lejn l-Istati Membri għall-għanijiet ta’ taħriġ edukazzjonali, seminars, konferenzi, inkluż fil-qafas ta’ programmi ta’ skambju;

               (m)

               membri tal-professjonijiet li jipparteċipaw f’wirjiet internazzjonali, konferenzi, simpożji, seminars jew avvenimenti oħrajn simili li jivvjaġġaw b’mod regolari lejn l-Istati Membri.

         3.   Il-missjonijiet diplomatiċi u l-postijiet konsulari ta’ l-Istati Membri għandhom joħorġu l-viżi ta’ dħul aktar minn darba b’terminu ta’ validità ta’ mhux inqas minn sentejn u mhux aktar minn ħames snin lill-kategoriji ta’ persuni msemmija fil-paragrafu 2 ta’ dan l-Artikolu, kemm-il darba matul is-sentejn ta’ qabel għamlu użu mill-viżi ta’ dħul aktar minn darba ta’ sena skond il-liġijiet dwar id-dħul u l-waqfien ta’ l-Istat fejn saret iżżjara u li r-raġunijiet biex tintalab viża ta’ dħul aktar minn darba għadhom validi.
   4.   Il-perjodu totali tal-waqfien tal-persuni msemmija fil-paragrafi 1 sa 3 ta’ dan l-Artikolu m’għandux ikun itwal minn 90 jum ghal kull perjodu ta’ 180 jum fit-territorju ta’ l-Istati Membri.
   L-Artikolu 6
   Il-ħlasijiet biex jiġu pproċessati l-applikazzjonijiet għal viża
   1.   Il-ħlas biex tiġi pproċessata l-applikazzjoni għal viża taċ-ċittadini tar-Repubblika ta’ l-Albanija għandu jammonta għal €35.
   Dan l-ammont jista’ jiġi rivedut skond il-proċedura kkontemplata fl-Artikolu 14(4).
   Jekk ir-Repubblika ta’ l-Albanija terġa’ tintroduċi r-rekwiżit tal-viża għaċ-ċittadini ta’ l-UE, il-ħlas tal-viża li għandha titlob ir-Repubblika ta’ l-Albanija m’għandux ikun aktar minn €35 jew l-ammont miftiehem jekk il-ħlas jiġi rivedut skond il-proċedura kkontemplata fl-Artikolu 14(4).
   2.   Mhux dovut ħlas biex tiġi pproċessata l-applikazzjoni għal viża magħmula minn dawn il-kategoriji ta’ persuni li ġejjin:

               (a)

               qraba — konjuġi, tfal (inklużi adottati), ġenituri (inklużi l-kustodi), nanniet u neputijiet li jżuru lil ċittadini tar-Repubblika ta’ l-Albanija li jirrisjedu legalment fit-territorju ta’ l-Istati Membri;

               (b)

               membri ta’ delegazzjonijiet uffiċjali li, wara stedina uffiċjali indirizzata lir-Repubblika ta’ l-Albanija, għandhom jipparteċipaw regolarment f’laqgħat, konsultazzjonijiet, negozjati jew programmi ta’ skambju, kif ukoll f’avvenimenti organizzati fit-territorju ta’ l-Istati Membri minn organizzazzjonijiet intergovernamentali;

               (ċ)

               membri tal-Kunsill tal-Ministri, tal-Parlament, tal-Qorti Kostituzzjonali u l-Qorti Suprema, fil-każ li mhumiex eżentati mir-rekwiżit ta’ viża permezz ta’ dan il-ftehim;

               (d)

               tfal ta’ l-iskola, l-istudenti, l-istudenti post-universitarji u l-għalliema li jakkumpanjawhom li jagħmlu vjaġġi għall-għanijiet ta’ l-istudju jew taħriġ edukazzjonali;

               (e)

               tfal taħt l-età ta’ 6 snin;

               (f)

               persuni b’diżabilità u l-persuna li takkumpanjahom, jekk meħtieġ;

               (g)

               persuni li ppreżentaw dokumenti li jippruvaw il-ħtieġa li jivvjaġġaw għal raġunijiet umanitarji, inkluż biex jirċievu trattament mediku urġenti u l-persuna li takkumpanjahom, jew li jattendu funeral ta’ qraba, jew biex iżuru qraba li għandhom mard serju;

               (h)

               parteċipanti f’avvenimenti internazzjonali ta’ l-isport u l-persuni li jakkumpanjawhom f’kapaċità professjonali;

               (i)

               persuni li jieħdu sehem f’attivitajiet xjentifiċi, kulturali u artistiċi, inklużi programmi ta’ l-università u programmi oħrajn ta’ skambju;

               (j)

               parteċipanti fi programmi uffiċjali ta’ l-iskambju organizzati minn ibliet ġemellati;

               (k)

               persuni ppersegwitati politikament matul ir-reġim kommunista;

               (l)

               pensjonanti;

               (m)

               rappreżentanti ta’ l-organizzazzjonijiet tas-soċjetà ċivili, li jivvjaġġaw biex jattendu laqgħat, seminars, ta’ skambju jew korsijiet ta’ taħriġ;

               (n)

               ġurnalisti;

               (o)

               rappreżentanti tal-komunitajiet reliġjużi rreġistrati fir-Repubblika ta’ l-Albanija;

               (p)

               sewwieqa li jwettqu servizzi internazzjonali tat-trasport tal-merkanzija u tal-passiġġieri lejn it-territorji ta’ l-Istati Membri f’vetturi rreġistrati fir-Repubblika ta’ l-Albanija;

               (q)

               membri ta’ ekwipaġġ ta’ ferroviji, refriġeraturi u lokomottivi fil-ferroviji internazzjonali li jivvjaġġaw lejn it-territorji ta’ l-Istati Membri;

               (r)

               membri tal-professjonijiet li jipparteċipaw f’wirjiet internazzjonali, konferenzi, simpożji, seminars jew avvenimenti oħrajn simili li jivvjaġġaw b’mod regolari lejn l-Istati Membri.

         L-Artikolu 7
   It-tul tal-proċeduri biex jiġu pproċessati l-applikazzjonijiet għal viża
   1.   Il-missjonijiet diplomatiċi u l-postijiet konsulari ta’ l-Istati Membri għandhom jieħdu deċiżjoni dwar it-talba biex tinħareġ viża fi żmien 10 jiem tal-kalendarju mid-data minn meta jirċievu l-applikazzjoni u d-dokumenti meħtieġa biex tinħareġ il-viża.
   2.   Il-perjodu biex tittieħed deċiżjoni dwar applikazzjoni għal viża jista’ jiġi estiż sa mhux aktar minn 30 jum tal-kalendarju f’każijiet individwali, b’mod partikolari meta hija meħtieġa analiżi ulterjuri ta’ l-applikazzjoni.
   3.   Il-perjodu biex tittieħed deċiżjoni dwar applikazzjoni għal viża jista’ jitnaqqas għal 3 ijiem jew inqas f’każijiet urġenti.
   L-Artikolu 8
   It-tluq fil-każ ta’ dokumenti mitlufa jew misruqa
   Iċ-ċittadini ta’ l-Unjoni Ewropea u tar-Repubblika ta’ l-Albanija li tilfu d-dokumenti ta’ l-identità tagħhom, jew li nsterqu mingħandhom dawn id-dokumenti waqt li kienu fit-territorju tar-Repubblika ta’ l-Albanija jew ta’ l-Istati Membri, jistgħu jitilqu minn dak it-territorju fuq bażi ta’ dokumenti ta’ l-identità validi li jintitolawhom jaqsmu l-fruntiera maħruġa mill-missjonijiet diplomatiċi jew il-postijiet konsulari ta’ l-Istati Membri jew tar-Repubblika ta’ l-Albanija mingħajr ebda viża jew awtorizzazzjoni oħra.
   L-Artikolu 9
   L-estensjoni tal-viża f’ċirkostanzi eċċezzjonali
   Iċ-ċittadini tar-Repubblika ta’ l-Albanija li m’għandhomx possibbiltà jitilqu mit-territorju ta’ l-Istati Membri fiż-żmien indikat fil-viża tagħhom għal raġunijiet ta’ force majeure għandu jkollhom it-terminu tal-viża tagħhom estiż mingħajr ħlas skond il-leġiżlazzjoni applikata mill-Istat li qed jilqa’, għall-perjodu meħtieġ biex imorru lura fl-Istat tar-residenza tagħhom.
   L-Artikolu 10
   Il-passaporti diplomatiċi
   1.   Iċ-ċittadini tar-Repubblika ta’ l-Albanija li għandhom passaport diplomatiku validu jistgħu jidħlu, joħorġu jew jagħmlu tranżitu mit-territorju ta’ l-Istati Membri mingħajr viża.
   2.   Il-persuni msemmija fil-paragrafu 1 ta’ dan l-Artikolu jistgħu joqogħdu fit-territorju ta’ l-Istati Membri għal perjodu mhux itwal minn 90 jum ghal kull perjodu ta’ 180 jum.
   L-Artikolu 11
   Il-validità territorjali tal-viżi
   Bla ħsara għar-regoli u r-regolamenti nazzjonali dwar is-sigurtà nazzjonali ta’ l-Istati Membri u bla ħsara għar-regoli ta’ l-UE dwar il-viżi li għandhom validità territorjali limitata, iċ-ċittadini tar-Repubblika ta’ l-Albanija għandhom ikunu intitolati jivvjaġġaw fit-territorju ta’ l-Istati Membri fuq bażi ugwali maċ-ċittadini ta’ l-UE.
   L-Artikolu 12
   Il-Kumitat Konġunt għall-Ġestjoni tal-Ftehim
   1.   Il-Partijiet għandhom jistabbilixxu Kumitat Konġunt ta’ esperti (minn hawn ‘il quddiem imsejjaħ “il-Kumitat”), kompost minn rappreżentanti tal-Komunità Ewropea u tar-Repubblika ta’ l-Albanija. Il-Komunità għandha tkun irrappreżentata mill-Kummissjoni tal-Komunitajiet Ewropej, assistita minn esperti mill-Istati Membri.
   2.   Il-Kumitat għandu, b’mod partikolari, jkollu dawn il-funzjonijiet li ġejjin:

               (a)

               jissorvelja l-implimentazzjoni ta’ dan il-Ftehim;

               (b)

               jissuġġerixxi emendi jew żjiediet għal dan il-Ftehim;

               (ċ)

               jirriżolvi t-tilwimiet li jqumu mill-interpretazzjoni jew l-applikazzjoni tad-dispożizzjonijiet ta’ dan il-Ftehim.

         3.   Il-Kumitat għandu jiltaqa’ kull fejn huwa meħtieġ, fuq talba minn waħda mill-Partijiet u għall-inqas darba f’sena.
   4.   Il-Kumitat għandu jistabbilixxi r-regoli tal-proċedura tiegħu stess.
   L-Artikolu 13
   Ir-Relazzjoni ta’ dan il-Ftehim ma’ Ftehimiet bilaterali bejn l-Istati Membri u r-Repubblika ta’ l-Albanija
   1.   Sa minn meta jidħol fis-seħħ, dan il-Ftehim għandu jieħu preċedenza fuq dispożizzjonijiet ta’ kwalunkwe ftehim jew arranġament bilaterali jew multilaterali konkluż bejn Stati Membri individwali u r-Repubblika ta’ l-Albanija, sa fejn id-dispożizzjonijiet ta’ dawn il-ftehimiet jew arranġamenti jkopru kwistjonijiet koperti minn dan il-Ftehim.
   2.   Id-dispożizzjonijiet ta’ ftehimiet jew arranġamenti bilaterali bejn Stati Membri individwali u r-Repubblika ta’ l-Albanija ffirmati qabel l-1 ta’ Jannar 2007 li jipprovdu għall-eżenzjoni lid-detenturi ta’ passaporti tas-servizz mir-rekwiżit ta’ viża, għandhom ikomplu jgħoddu għal perjodu ta’ 5 snin mid-dħul fis-seħħ ta’ dan il-Ftehim, mingħajr preġudizzju għad-dritt ta’ l-Istati Membri kkonċernati jew tar-Repubblika ta’ l-Albanija li jiddenunzjaw jew jissospendu dawn il-ftehimiet bilaterali matul dan il-perjodu ta’ 5 snin.
   L-Artikolu 14
   Il-klawżoli finali
   1.   Dan il-Ftehim għandu jiġi rratifikat jew approvat mill-Partijiet skond il-proċeduri rispettivi tagħhom u għandu jidħol fis-seħħ fl-ewwel jum wara t-tieni xahar wara d-data li fiha l-Partijiet jinnotifikaw lil xulxin li l-proċeduri msemmija hawn fuq tlestew.
   2.   Dan il-Ftehim huwa konkluż għal perjodu ta’ żmien indefinit, kemm-il darba ma jintemmx skond il-paragrafu 5 ta’ dan l-Artikolu.
   3.   Dan il-Ftehim jista’ jiġi emendat bi ftehim bil-miktub tal-Partijiet. L-emendi għandhom jidħlu fis-seħħ wara li l-Partijiet ikunu nnotifikaw lil xulxin li tlestew il-proċeduri interni meħtieġa għal dan l-iskop.
   4.   Kull Parti tista’ tissospendi dan il-Ftehim kollu, jew partijiet minnu, għal raġunijiet ta’ ordni pubblika, il-protezzjoni tas-sigurtà nazzjonali jew protezzjoni tas-saħħa pubblika. Id-deċiżjoni dwar is-sospensjoni għandha tiġi nnotifikata lill-Parti l-oħra mhux aktar tard minn 48 siegħa qabel ma tidħol fis-seħħ. Il-Parti li ssospendiet l-applikazzjoni ta’ dan il-Ftehim għandha minnufih tgħarraf lill-Parti l-oħra ladarba r-raġunijiet għas-sospensjoni m’għadhomx japplikaw.
   5.   Kull Parti tista’ tittermina dan il-Ftehim billi tavża lill-Parti l-oħra bil-miktub. Dan il-Ftehim għandu jieqaf milli jkun fis-seħħ 90 jum wara d-data ta’ dan l-avviż.

      Magħmul fi Brussell fit-tmintax-il jum ta’ Settembru tas-sena elfejn u sebgħa f’żewġ oriġinali, f’kull waħda mil-lingwi uffiċjali tal-Partijiet, u kull wieħed minn dawn it-testijiet huwa ugwalment awtentiku.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Za Evropsku zajednicu
         За Европску заједнитгу
         Për Kommunitetin Europian

         За Република Албания
         Por la República de Albania
         Za Albánskou republiku
         For Republikken Albanien
         Für die Republik Albanien
         Albaania Vabariigi nimel
         Για τη Δημοκρατiα της Αλβανίας
         For the Republic of Albania
         Pour la République d'Albanie
         Per la Repubblica d'Albania
         Albānijas Republikas vārdā
         Albanijos Respublikos vardu
         az Albán Köztársaság részéről
         Għar-Repubblika ta' l-Albanija
         Voor de Republiek Albanië
         W imieniu Republiki Albanii
         Pela República da Albānia
         Pentru Republica Albânia
         Za Albánsku republiku
         Za Republiko Albanijo
         Albanian tasavallan puolesta
         För Republiken Albanien
         Për Republikën e Shqipërisë

   ANNESS
   IL-PROTOKOLL GĦALL-FTEHIM DWAR L-ISTATI MEMBRI LI MA JIMPLIMENTAWX GĦAL KOLLOX L-ACQUIS TA’ SCHENGEN
   Dawk l-Istati Membri li huma marbuta mill-acquis ta’ Schengen iżda li għadhom ma joħorġux il-viżi ta’ Schengen, filwaqt li jistennew id-deċiżjoni rilevanti tal-Kunsill f’dan is-sens, għandhom joħorġu viżi nazzjonali li l-validità tagħhom hija limitata għat-territorju tagħhom stess.
   Dawn l-Istati Membri jistgħu jirrikonoxxu unilateralment il-viżi ta’ Schengen u l-permessi ta’ residenza għat-tranżitu mit-territorju tagħhom, skond id-Deċiżjoni tal-Kunsill Nru 895/2006/KE ta’ l-14 ta’ Ġunju 2006.
   Ladarba d-Deċiżjoni tal-Kunsill Nru 895/2006/KE ta’ l-14 ta’ Ġunju 2006 ma tgħoddx għar-Rumanija u l-Bulgarija, il-Kummissjoni Ewropea se tipproponi dispożizzjonijiet simili biex dawn il-pajjiżi jistgħu jirrikonoxxu unilateralment il-viżi u l-permessi tar-residenza ta’ Schengen u dokumenti oħrajn simili maħruġa minn Stati Membri oħrajn li għadhom mhux integrati għal kollox fiż-żona ta’ Schengen għall-iskopijiet ta’ tranżitu mit-territorju tagħhom.
   ID-DIKJARAZZJONI KONĠUNTA FIR-RIGWARD TAD-DANIMARKA
   Il-Partijiet jinnutaw li dan il-Ftehim ma jgħoddx għall-proċeduri tal-ħruġ ta’ viżi minn missjonijiet diplomatiċi u postijiet konsulari tar-Renju tad-Danimarka.
   F’dawn iċ-ċirkostanzi, huwa mixtieq li l-awtoritajiet tad-Danimarka u tar-Repubblika ta’ l-Albanija jikkonkludu, mingħajr dewmien, ftehim bilaterali dwar il-faċilitazzjoni tal-ħruġ ta’ viżi għal żjajjar qosra f’termini simili bħall-Ftehim bejn il-Komunità Ewropea u r-Repubblika ta’ l-Albanija.
   ID-DIKJARAZZJONI KONĠUNTA FIR-RIGWARD TAR-RENJU UNIT U L-IRLANDA
   Il-Partijiet jinnutaw li dan il-Ftehim ma jgħoddx għat-terrritorju tar-Renju Unit u ta’ l-Irlanda.
   F’dawn iċ-ċirkostanzi, huwa mixtieq li l-awtoritajiet tar-Renju Unit, ta’ l-Irlanda u tar-Repubblika ta’ l-Albanija jikkonkludu bilaterali dwar il-faċilitazzjoni tal-ħruġ ta’ viżi.
   ID-DIKJARAZZJONI KONĠUNTA FIR-RIGWARD TA’ L-IŻLANDA U N-NORVEĠJA
   Il-Partijiet jinnutaw ir-relazzjoni qrib bejn il-Komunità Ewropea u n-Norveġja u l-Iżlanda, b’mod partikolari bis-saħħa tal-Ftehim tat-18 ta’ Mejju 1999 dwar l-assoċjazzjoni ta’ dawn il-pajjiżi ma’ l-implimentazzjoni, l-applikazzjoni u l-iżvilupp ta’ l-acquis ta’ Schengen.
   F’dawn iċ-ċirkostanzi, huwa mixtieq li l-awtoritajiet tan-Norveġja, ta’ l-Iżlanda u tar-Repubblika ta’ l-Albanija jikkonkludu, mingħajr dewmien, ftehimiet bilaterali dwar il-faċilitazzjoni tal-ħruġ ta’ viżi għal żjajjar qosra f’termini simili bħall-Ftehim bejn il-Komunità Ewropea u r-Repubblika ta’ l-Albanija.
   ID-DIKJARAZZJONI KONĠUNTA FIR-RIGWARD TAL-KONFEDERAZZJONI ŻVIZZERA U L-LIECHTENSTEIN
   (jekk meħtieġ)
   Jekk il-Ftehim bejn l-UE, il-KE u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera ma’ l-implimentazzjoni, l-applikazzjoni u l-iżvilupp ta’ l-acquis ta’ Schengen u l-Protokolli ta’ dan il-Ftehim dwar il-Liechtenstein jkun daħal fis-seħħ saż-żmien li jiġu konklużi n-negozjati mar-Repubblika ta’ l-Albanija, issir ukoll dikjarazzjoni simili fir-rigward ta’ l-Iżvizzera u l-Liechtenstein.
   ID-DIKJARAZZJONI TAL-KOMUNITÀ EWROPEA DWAR L-AĊĊESS TA’ L-APPLIKANTI GĦAL VIŻA U L-ARMONIZZAZZJONI TA’ L-INFORMAZZJONI DWAR IL-PROĊEDURI GĦALL-ĦRUĠ TA’ VIŻI GĦAL ŻJAJJAR QOSRA U D-DOKUMENTI LI GĦANDHOM JIĠU SOTTOMESSI META SSIR APPLIKAZZJONI GĦAL VIŻI GĦAL ŻJAJJAR QOSRA
   Filwaqt li tirrikonoxxi l-importanza tat-trasparenza għall-applikanti għal viża, il-Komunità Ewropea tfakkar li l-proposta leġiżlattiva dwar il-bixra ġdida ta’ l-Istruzzjonijiet Konsulari Komuni dwar il-viżi għall-missjonijiet diplomatiċi u l-postijiet konsulari ġiet adottata fid-19 ta’ Lulju 2006 mill-Kummissjoni Ewropea u tindirizza l-kwistjoni tal-kondizzjonijiet ta’ l-aċċess mill-applikanti għal viża, għall-missjonijiet diplomatiċi u l-postijiet konsulari ta’ l-Istati Membri.
   Dwar l-informazzjoni li għandha tiġi provduta lill-applikanti għal viża, il-Komunità Ewropea tqis li għandhom jittieħdu miżuri xierqa:

               —

               B’mod ġenerali, biex titfassal l-informazzjoni bażika għall-applikanti dwar il-proċeduri u l-kondizzjonijiet biex issir l-applikazzjoni għal viża u dwar il-validità tagħhom.

               —

               Il-Komunità Ewropea ser tniedi lista ta’ rekwiżiti minimi sabiex tiżgura li l-applikanti mill-Albanija jingħataw informazzjoni bażika koerenti u uniformi u huma meħtieġħa jissottomettu, bħala prinċipju, l-istess dokumenti ta’ appoġġ.

         L-informazzjoni msemmija hawn fuq, inkluża l-lista ta’ aġenziji ta’ l-ivvjaġġar u operaturi turistiċi akkreditati fil-qafas tal-kooperazzjoni konsulari lokali għandha tiġi mxerrda b’mod wiesa’ (fuq it-tabelli ta’ tagħrif tal-konsulati, fil-fuljetti, fuq siti web, eċċ.).
   Il-missjonijiet diplomatiċi u l-postijiet konsulari ta’ l-Istati Membri għandhom jipprovdu informazzjoni dwar il-possibbiltajiet eżistenti taħt l-acquis ta’ Schengen għall-faċilitazzjoni tal-ħruġ tal-viżi għal żjajjar qosra f’kull każ għalih u b’mod partikolari għall-applikanti bona fide.
   ID-DIKJARAZZJONI TAL-KOMUNITÀ EWROPEA DWAR IR-REVIŻJONI TAR-REKWIŻIT TAL-VIŻA GĦAL DAWK LI GĦANDHOM PASSAPORTI TAS-SERVIZZ
   Ladarba l-eżenzjoni tad-detenturi ta’ passaporti tas-servizz mir-rekwiżit ta’ viża mir-rekwiżit ta’ viża provduta fi ftehimiet jew arranġamenti bilaterali bejn l-Istati Membri individwali u r-Repubblika ta’ l-Albanija li ġew iffirmati qabel l-1 ta’ Jannar 2007 għandhom jgħoddu biss għal 5 snin mid-dħul fis-seħħ ta’ dan il-Ftehim mingħajr preġudizzju għad-dritt ta’ l-Istati Membri kkonċernati jew ir-Repubblika ta’ l-Albanija li jiddenunzjaw jew jissospendu dawn il-ftehimiet bilaterali matul dan il-perjodu ta’ 5 snin, il-Komunità Ewropea se terġa’ tevalwa s-sitwazzjoni tad-detenturi tal-passaporti tas-servizz mhux aktar tard minn 4 snin wara li jidħol fis-seħħ dan il-Ftehim, bl-għan ta’ possibbli emenda tal-Ftehim f’dak is-sens skond il-proċedura kkontemplata fl-Artikolu 14(4).
   ID-DIKJARAZZJONI TAL-KOMUNITÀ EWROPEA DWAR IL-FAĊILITAZZJONIJIET GĦALL-MEMBRI TAL-FAMILJA U GĦALL-APPLIKANTI BONA FIDE
   Il-Komunità Ewropea tinnota s-suġġeriment tar-Repubblika ta’ l-Albanija li tagħti definizzjoni usa’ tal-kunċett tal-membri tal-familja li għandhom jibbenefikaw minn faċilitazzjoni ta’ viża kif ukoll dwar l-importanza li tagħti r-Repubblika ta’ l-Albanija lis-semplifikazzjoni tal-moviment ta’ din il-kategorija ta’ persuni.
   Sabiex tiġi ffaċilitata l-mobilità ta’ għadd estiż ta’ persuni li għandhom konnessjonijiet famlijarji (b’mod partikolari l-aħwa u wliedhom) ma’ ċittadini tar-Repubblika ta’ l-Albanija li jirrisjedu legalment fit-territorju ta’ l-Istati Membri, il-Komunità Ewropea tistieden lill-uffiċċji konsulari ta’ l-Istati Membri jagħmlu użu sħiħ mill-possibbiltajiet eżistenti fl-“acquis communautaire” biex jiġi ffaċilitat il-ħruġ ta’ viżi lil din il-kategorija ta’ persuni, inkluż b’mod partikolari, is-semplifikazzjoni ta’ l-evidenza dokumentarja mitluba għall-applikanti, eżenzjonijiet mit-tariffi ta’ l-ipproċessar u fejn xieraq il-ħruġ ta’ viżi ta’ dħul aktar minn darba.
   Barra minn dan, il-Komunità Ewropea tistieden ukoll lill-uffiċċji konsulari ta’ l-Istati Membri jagħmlu użu sħiħ minn dawn il-possibbiltajiet għall-faċilitazzjoni tal-ħruġ ta’ viżi lill-applikanti bona fide.


title: Deċiżjoni tal-Kunsill (UE) 2016/833 tas-17 ta' Mejju 2016 li tistabbilixxi l-pożizzjoni li għandha tiġi adottata, f'isem l-Unjoni Ewropea, fl-54 sessjoni tal-Kumitat ta' Esperti dwar it-Trasport ta' Oġġetti Perikolużi stabbilit mill-Organizzazzjoni Intergovernattiva għat-Trasport Internazzjonali bil- Ferrovija (OTIF) fir-rigward ta' ċerti emendi tal-Appendiċi C għall-Konvenzjoni dwar it-Trasport Internazzjonali bil-Ferrovija

text:
               27.5.2016

               MT

               Il-Ġurnal Uffiċjali tal-Unjoni Ewropea

               L 140/12

         DEĊIŻJONI TAL-KUNSILL (UE) 2016/833
   tas-17 ta' Mejju 2016
   li tistabbilixxi l-pożizzjoni li għandha tiġi adottata, f'isem l-Unjoni Ewropea, fl-54 sessjoni tal-Kumitat ta' Esperti dwar it-Trasport ta' Oġġetti Perikolużi stabbilit mill-Organizzazzjoni Intergovernattiva għat-Trasport Internazzjonali bil- Ferrovija (OTIF) fir-rigward ta' ċerti emendi tal-Appendiċi C għall-Konvenzjoni dwar it-Trasport Internazzjonali bil-Ferrovija
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 91, flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               L-Unjoni aderiet mal-Konvenzjoni dwar it-Trasport Internazzjonali bil-Ferrovija tad-9 ta' Mejju 1980, kif emendata mill-Protokoll ta' Vilnius tat-3 ta' Ġunju 1999 (“il-Konvenzjoni COTIF”), permezz tad-Deċiżjoni tal-Kunsill 2013/103/UE (1).

               (2)

               L-Istati Membri kollha, bl-eċċezzjoni ta' Ċipru u Malta, huma partijiet kontraenti tal-Konvenzjoni COTIF u japplikawha.

               (3)

               Id-Direttiva 2008/68/KE tal-Parlament Ewropew u tal-Kunsill (2) tistabbilixxi rekwiżiti għat-trasport ta' oġġetti perikolużi bit-triq, bil-ferrovija jew bil-passaġġi tal-ilma interni fi ħdan l-Istati Membri jew bejniethom. Hija tagħmel dan, inter alia, billi tirreferi għar-Regolamenti dwar it-Trasport Internazzjonali ta' Oġġetti Perikolużi bil-Ferrovija, li jidhru bħala l-Appendiċi C għall-Konvenzjoni COTIF ('RID'). Barra minn hekk, l-Artikolu 4 tad-Direttiva 2008/68/KE jipprovdi li t-trasport ta' oġġetti perikolużi bejn l-Istati Membri u pajjiżi terzi għandu jiġi awtorizzat kemm-il darba jkun konformi mar-rekwiżiti tal-RID, ħlief jekk ikun indikat mod ieħor fl-Annessi.

               (4)

               Fl-54 sessjoni tiegħu, li għandha ssir fil-25 ta' Mejju 2016, il-Kumitat ta' Esperti dwar it-Trasport ta' Oġġetti Perikolużi (“Kumitat ta' Esperti tal-RID”) imwaqqaf skont il-punt (d) tal-Artikolu 13(1) tal-Konvenzjoni COTIF huwa mistenni jieħu deċiżjoni dwar ċerti emendi għall-RID. L-għan ta' dawk l-emendi, li jikkonċernaw standards tekniċi jew preskrizzjonijiet tekniċi uniformi, huwa li jiġi żgurat it-trasport sikur u effiċjenti ta' oġġetti perikolużi filwaqt li jitqies il-progress xjentifiku u tekniku fis-settur kif ukoll l-iżvilupp ta' sustanzi u oġġetti ġodda li jippreżentaw periklu matul it-trasport tal-imsemmija oġġetti.

               (5)

               Il-kumitat dwar it-trasport ta' oġġetti perikolużi stabbilit bid-Direttiva 2008/68/KE wettaq diskussjonijiet preliminari dwar l-emendi proposti.

               (6)

               L-emendi proposti kollha huma ġġustifikati u ta' benefiċċju, u għalhekk għandhom jiġu appoġġjati mill-Unjoni.

               (7)

               Il-pożizzjoni tal-Unjoni fl-54 sessjoni tal-Kumitat ta' Esperti tal-RID għalhekk għandu jkun ibbażat fuq l-Anness għal din id-Deċiżjoni,

         ADOTTA DIN ID-DEĊIŻJONI:
   Artikolu 1
   1.   Il-pożizzjoni li għandha tiġi adottata f'isem l-Unjoni Ewropea fl-54 sessjoni tal-Kumitat ta' Esperti tal-RID fil-qafas tal-Konvenzjoni COTIF għandha tkun f'konformità mal-Anness għal din id-Deċiżjoni.
   2.   Tibdil minuri fid-dokumenti msemmija fl-Anness għal din id-Deċiżjoni jistgħu jiġu maqbula mir-rappreżentanti tal-Unjoni fil-Kumitat ta' Esperti tal-RID mingħajr deċiżjoni ulterjuri tal-Kunsill.
   Artikolu 2
   Id-deċiżjonijiet tal-Kumitat ta' Esperti tal-RID, ladarba jkunu adottati, għandhom jiġu ppublikati f'Il-Ġurnal Uffiċjali tal-Unjoni Ewropea, b'indikazzjoni tad-data tad-dħul fis-seħħ tagħhom.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-17 ta' Mejju 2016.

            Għall-Kunsill

            Il-President

         M.H.P. VAN DAM

      (1)  Id-Deċiżjoni tal-Kunsill 2013/103/UE tas-16 ta' Ġunju 2011 dwar l-iffirmar u l-konklużjoni tal-Ftehim bejn l-Unjoni Ewropea u l-Organizzazzjoni Intergovernattiva għat-Trasport Internazzjonali bil-Ferrovija dwar l-Adeżjoni tal-Unjoni Ewropea mal-Konvenzjoni li tirrigwarda t-Trasport Internazzjonali bil-Ferrovija (COTIF) tad-9 ta' Mejju 1980, kif emendata mill-Protokoll ta' Vilnius tat-3 ta' Ġunju 1999 (ĠU L 51, 23.2.2013, p. 1).

      (2)  Id-Direttiva 2008/68/KE tal-Parlament Ewropew u tal-Kunsill tal-24 ta' Settembru 2008 dwar it-trasport intern ta' oġġetti perikolużi (ĠU L 260, 30.9.2008, p. 13).

      ANNESS

                  Proposta

                  Dokument ta' referenza

                  Ħruġ

                  Kummenti

                  Pożizzjoni tal-Unjoni

                  1

                  OTIF/RID/CE/GTP/2015/2
                  OTIF/RID/CE/GTP/INF.14
                  OTIF/RID/CE/GTP/INF.15

                  L-inklużjoni ta' obbligi ta' Entitajiet Responsabbli mill-Manutenzjoni (ECM) fl-RID

                  Kunsens tekniku fil-Grupp ta' Ħidma Permanenti tal-OTIF li tadotta test kif emendat

                  Taqbel mal-emendi kif riveduti fil-Grupp ta' Ħidma Permanenti

                  2

                  OTIF/RID/CE/GTP/2015/3

                  Emenda ta' dispożizzjoni speċjali TU 16 tal-RID/ADR/ADN Kapitolu 4.3

                  Kunsens tekniku fil-Grupp ta' Ħidma Permanenti tal-OTIF

                  Taqbel mal-emendi kif riveduti fil-Grupp ta' Ħidma Permanenti

                  3

                  OTIF/RID/CE/GTP/2015/5

                  Huwa l-obbligu tat-trasportatur li jinforma lis-sewwieq tal-ferrovija bil-pożizzjoni ta' oġġetti perikolużi fil-ferrovija

                  Kunsens tekniku fil-Grupp ta' Ħidma Permanenti tal-OTIF

                  Taqbel mal-emendi kif riveduti fil-Grupp ta' Ħidma Permanenti

                  4

                  OTIF/RID/CE/GTP/2015/6

                  Kontenituri flessibli li jġorru bil-kwantità

                  Kunsens tekniku fil-Grupp ta' Ħidma Permanenti tal-OTIF

                  Taqbel mat-test għal kontenituri flessibbli li jġorru bil-kwantità f'OTIF/RID/CE/GTP/2015/12

                  5

                  OTIF/RID/CE/GTP/2015/7

                  Definizzjonijiet ta' 'tagħbija sħiħa'/'tagħbija fuq vagun'

                  Kunsens tekniku fil-Grupp ta' Ħidma Permanenti tal-OTIF

                  Taqbel mal-emendi

                  6

                  OTIF/RID/CE/GTP/2015/12
                  OTIF/RID/CE/GTP/2015/INF.2
                  OTIF/RID/CE/GTP/2015/INF.3

                  Emendi kkonsolidati varji maqbula mill-grupp ta' ħidma permanenti

                  Kunsens tekniku fil-Grupp ta' Ħidma Permanenti tal-OTIF

                  Taqbel mal-emendi

                  7

                  Idem

                  L-emendi jitħallew għal aktar eżaminazzjoni mill-Grupp ta' Ħidma Permanenti

                  —

                  —

                  8

                  Idem

                  Dawk li qed isejħu għal opinjoni komuni mil-Laqgħa Konġunta tal-UN-ECE — OTIF

                  Jeħtieġ li jiġi ffaċilitat trasport intermodali effiċjenti

                  Taqbel mal-emendi kif irrakkomandati mil-Laqgħa Konġunta

                  9

                  OTIF/RID/CE/GTP/2015/14

                  Notifiki ta' okkorrenzi li jinvolvu oġġetti perikolużi skont l-RID 1.8.5; Hamburg-billwerder, 3 ta' Lulju 2013

                  Kunsens tekniku fil-Grupp ta' Ħidma Permanenti tal-OTIF

                  Taqbel mal-emendi kif riveduti fil-Grupp ta' Ħidma Permanenti

                  10

                  OTIF/RID/CE/GTP/2015/INF.4

                  Distanza ta' protezzjoni għal vetturi tat-triq

                  Kunsens tekniku fil-Grupp ta' Ħidma Permanenti tal-OTIF

                  Taqbel mal-emendi


title: Deċiżjoni tal-Bord ta’ Tmexxija ta’ l-Europol tat- 18 ta’ Lulju 2007 bi ftehim dwar il-kondizzjonijiet u l-proċeduri stabbiliti mill-Europol għall-varjazzjoni fl-ammonti msemmija fl-Appendiċi għad-Deċiżjoni tal-Bord ta’ Tmexxija ta’ l-Europol tas- 16 ta’ Novembru 1999 dwar it-taxxi applikabbli għal salarji u bonus imħallsa lill-membri tal-personal ta’ l-Europol għall-benefiċċju ta’ l-Europol

text:
               28.7.2007

               MT

               Il-Ġurnal Uffiċjali ta’ l-Unjoni Ewropea

               L 196/49

         DEĊIŻJONI TAL-BORD TA’ TMEXXIJA TA’ L-EUROPOL
   tat-18 ta’ Lulju 2007
   bi ftehim dwar il-kondizzjonijiet u l-proċeduri stabbiliti mill-Europol għall-varjazzjoni fl-ammonti msemmija fl-Appendiċi għad-Deċiżjoni tal-Bord ta’ Tmexxija ta’ l-Europol tas-16 ta’ Novembru 1999 dwar it-taxxi applikabbli għal salarji u bonus imħallsa lill-membri tal-personal ta’ l-Europol għall-benefiċċju ta’ l-Europol
   (2007/538/KE)
   IL-BORD ta’ TMEXXIJA ta’ L-EUROPOL,
   Wara li kkunsidra l-Protokoll imfassal abbażi ta’ l-Artikolu K.3 tat-Trattat dwar l-Unjoni Ewropea u l-Artikolu 41 (3) tal-Konvenzjoni Europol, dwar il-privileġġi u l-immunitajiet ta’ l-Europol, tal-membri ta’ l-organi tiegħu, tal-viċi diretturi u ta’ l-impjegati ta’ l-Europol (1), u b’mod partikolari l-Artikolu 10 ta’ dan;
   Billi:

               (1)

               Fit-12 ta’ Ġunju l-Kunsill iddeċieda li jvarja s-salarji u bonusijiet għall-uffiċjali ta’ l-Europol b’ 1.5 % b’ effett retroattiv mill-1 ta’ Lulju 2006.

               (2)

               Fit-18 ta’ Lulju 2007 il-Bord ta’ Tmexxija ddeċieda li jeffettwa zieda fl-ammonti msemmija fl-Artikolu 4 ta’ l-Appendiċi għad-Deċiżjoni tal-Bord ta’ Tmexxija tas-16 ta’ Novembru 1999 (2) bl-istess perċentwal u mill-istess data kif deċiż fid-Deċiżjoni tal-Kunsill tat-12 ta’ Ġunju msemmija f' punt numru 1.

               (3)

               Skond l-istess deċiżjoni tal-Bord ta’ Tmexxija tat-18 ta’ Lulju 2007, iċ-ċifri hekk stabbiliti għandhom jiġu ppubblikati fil-Ġurnal Uffiċjali tal-Unjoni Ewropea.

         IDDEĊIEDA KIF ĠEJ:
   Artikolu 1
   B’effett mill-1 ta’ Lulju 2006:

               1.

               Iċ-ċifra msemmija fl-ewwel sentenza ta’ l-Artikolu 4 ta’ l-Appendiċi għad-Deċiżjoni tal-Bord ta’ Tmexxija ta’ l-Europol tas-16 ta’ Novembru 1999 għandha tiġi sostitwita b’ EUR 113.68.

               2.

               Iċ-ċifri f’unitajiet Ewro tat-tabella inkluża fl-Artikolu 4 ta’ l-Appendiċi għad-Deċiżjoni tal-Bord ta’ Tmexxija ta’ l-Europol tas-16 ta’ Novembru 1999 għandhom jiġu sostitwiti bis-segwenti:

                           8 % għal ammonti bejn EUR 113,68 u EUR 2 002,41

                           10 % għal ammonti bejn EUR 2 002,42 u EUR 2 758,01

                           12.5 % għal ammonti bejn EUR 2 758,02 u EUR 3 160,83

                           15 % għal ammonti bejn EUR 3 160,84 u EUR 3 589,60

                           17.5 % għal ammonti bejn EUR 3 589,61 u EUR 3 992,45

                           20 % għal ammonti bejn EUR 3 992,46 u EUR 4 382,91

                           22.5 % għal ammonti bejn EUR 4 382,92 u EUR 4 785,73

                           25 % għal ammonti bejn EUR 4 785,74 u EUR 5 176,21

                           27.5 % għal ammonti bejn EUR 5 176,22 u EUR 5 579,03

                           30 % għal ammonti bejn EUR 5 579,04 u EUR 5 969,51

                           32.5 % għal ammonti bejn EUR 5 969,52 u EUR 6 372,33

                           35 % għal ammonti bejn EUR 6 372,34 u EUR 6 763,42

                           40% għal ammonti bejn EUR 6 763,43 u EUR 7 166,26

                           45 % għal ammonti ‘l fuq minn EUR 7 166,27.

         Artikolu 2
   Din id-Deċiżjoni għandha tiġi ppubblikata fil-Ġurnal Uffiċjali ta’ l-Unjoni Ewropea.
   Artikolu 3
   Din id-Deċiżjoni tidħol fis-seħħ ġurnata wara l-adozzjoni tagħha.

      Magħmul fl-Aja, 18 ta’ Lulju 2007.

         Jaime FERNANDES

            President tal-Bord ta’ Tmexxija

      (1)  ĠU Ċ 221, 19.7.1997, p. 2.

      (2)  ĠU Ċ 65, 28.2.2001, p. 8.


title: Deċiżjoni tal-Kunsill tal- 10 ta' Mejju 2010 li taħtar membru wieħed tal-Bord ta' Tmexxija tal-Aġenzija Ewropea għas-Sustanzi Kimiċi

text:
               13.5.2010

               MT

               Il-Ġurnal Uffiċjali tal-Unjoni Ewropea

               C 125/6

         DEĊIŻJONI TAL-KUNSILL
   tal-10 ta' Mejju 2010
   li taħtar membru wieħed tal-Bord ta' Tmexxija tal-Aġenzija Ewropea għas-Sustanzi Kimiċi
   2010/C 125/04
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament (KE) Nru 1907/2006 tal-Parlament Ewropew u tal-Kunsill tat-18 ta' Diċembru 2006 dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta' Sustanzi Kimiċi (REACH) u li jistabbilixxi Aġenzija Ewropea għas-Sustanzi Kimiċi (1), u b'mod partikolari l-Artikolu 79 tiegħu,
   Billi:

               (1)

               L-Artikolu 79 tar-Regolament (KE) Nru 1907/2006 jipprevedi li l-Kunsill għandu jaħtar bħala Membri tal-Bord ta' Tmexxija tal-Aġenzija Ewropea għas-Sustanzi Kimiċi rappreżentant wieħed minn kull Stat Membru.

               (2)

               Bid-Deċiżjoni tas-7 ta' Ġunju 2007 (2) il-Kunsill ħatar 27 membru tal-Bord ta' Tmexxija tal-Aġenzija Ewropea għas-Sustanzi Kimiċi.

               (3)

               Il-Gvern Bulgaru informa lill-Kunsill bl-intenzjoni tiegħu li jissostitwixxi lir-rappreżentant Bulgaru fil-Bord ta' Tmexxija u ppreżenta nomina għal rappreżentant ġdid, li għandu jinħatar għal perijodu li jintemm fil-31 ta' Mejju 2011,

         ADOTTA DIN ID-DEĊIŻJONI:
   Artikolu 1
   Is-Sur Boyko Marinov MALINOV ta' nazzjonalità Bulgara, imwieled fit-30 ta' Awwissu 1964, għandu jinħatar membru tal-Bord ta' Tmexxija tal-Aġenzija Ewropea għas-Sustanzi Kimiċi flok is-Sinjura Ekaterina Spasova GECHEVA-ZAHARIEVA għall-perijodu mill-14 ta' Mejju 2010 sal-31 ta' Mejju 2011.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.
   Artikolu 3
   Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.

      Magħmul fi Brussell, l-10 ta’ Mejju 2010.

            Għall-Kunsill

            Il-President

         Á. GONZÁLEZ-SINDE REIG

      (1)  ĠU L 396, 30.12.2006, p. 1.

      (2)  ĠU C 134, 16.6.2007, p. 6.


title: Deċiżjoni tal-Kummissjoni tat-30 ta’ Novembru 2015 dwar il-jiem ta’ btala għas-sena 2017 għall-Istituzzjonijiet tal-Unjoni Ewropea

text:
               2.12.2015

               MT

               Il-Ġurnal Uffiċjali tal-Unjoni Ewropea

               C 400/3

         DEĊIŻJONI TAL-KUMMISSJONI
   tat-30 ta’ Novembru 2015
   dwar il-jiem ta’ btala għas-sena 2017 għall-Istituzzjonijiet tal-Unjoni Ewropea
   (2015/C 400/03)

      JIEM TA’ BTALA GĦAS-SENA 2017

               It-2 ta’ Jannar

               It-Tnejn, l-għada tal-Ewwel tas-Sena

               It-13 ta’ April

               Ħamis ix-Xirka

               L-14 ta’ April

               Il-Ġimgħa l-Kbira

               Is-17 ta’ April

               It-Tnejn ta’ wara l-Għid

               L-1 ta’ Mejju

               It-Tnejn, Jum il-Ħaddiem

               Id-9 ta’ Mejju

               It-Tlieta, l-Anniversarju tad-dikjarazzjoni tal-President Schuman fl-1950

               Il-25 ta’ Mejju

               Il-Ħamis, Lapsi

               Is-26 ta’ Mejju

               Il-Ġimgħa, l-għada ta’ Lapsi

               Il-5 ta’ Ġunju

               It-Tnejn, l-Għid il-Ħamsin

               Il-21 ta’ Lulju

               Il-Ġimgħa, il-Festa nazzjonali tal-Belġju

               Il-15 ta’ Awwissu

               It-Tlieta, Jum Santa Marija

               L-1 ta’ Novembru

               L-Erbgħa, il-Qaddisin Kollha

               It-2 ta’ Novembru

               Il-Ħamis, Jum il-Mejtin Kollha

               Il-25 ta’ Diċembru
               sad-
               29 ta’ Diċembru

               It-Tnejn
               Ħamest ijiem ta’ tmiem is-sena
               Il-Ġimgħa

               TOTAL

               18-iljum

         Il-Lussemburgu: l-istess jiem bħal Brussell, għajr il-Ġimgħa 21 ta’ Lulju li minfloku jidħol il-jum tal-Ġimgħa 23 ta’ Ġunju, il-festa nazzjonali tal-Lussemburgu.
   Ix-xogħol jerġa’ jibda b’mod normali mill-Erbgħa, 3 ta’ Jannar 2018.
   Mingħajr preġudizzju għall-kalendarju finali tal-jiem ta’ btala għall-2018, it-Tnejn l-1 ta’ Jannar u t-Tlieta t-2 ta’ Jannar 2018 jitqiesu bħala jiem ta’ btala għal dik is-sena.
   Il-Kummissjoni għandha l-possibbiltà li tbiddel id-deċiżjonijiet skont l-eżiġenzi tas-servizz.


               15.12.2016

               MT

               Il-Ġurnal Uffiċjali tal-Unjoni Ewropea

               C 468/282

         P7_TA(2013)0561
   Ħatra ta' membru tal-Qorti tal-Awdituri (Henri GRETHEN – LU)
   Deċiżjoni tal-Parlament Ewropew tal-11 ta' Diċembru 2013 dwar il-ħatra proposta ta' Henri Grethen bħala Membru tal-Qorti tal-Awdituri (C7-0309/2013 – 2013/0807(NLE))
   (Konsultazzjoni)
   (2016/C 468/62)

      Il-Parlament Ewropew,

               —

               wara li kkunsidra l-Artikolu 286(2) tat-Trattat dwar il-Funzjonament tal-Unjoni Ewropea, skont liema artikolu ġie kkonsultat mill-Kunsill (C7-0309/2013),

               —

               wara li kkunsidra l-Artikolu 108 tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0439/2013),

               A.

               billi waqt il-laqgħa tiegħu tas-7 ta' Novembru 2013, il-Kumitat għall-Kontroll tal-Baġit sema' lill-kandidat propost mill-Kunsill għall-kariga ta' membru tal-Qorti tal-Awdituri;

               B.

               billi Henri Grethen jissodisfa l-kundizzjonijiet stabbiliti fl-Artikolu 286(1) tat-Trattat dwar il-Funzjonament tal-Unjoni Ewropea;

               1.

               Jagħti opinjoni favorevoli dwar il-proposta tal-Kunsill għall-ħatra ta' Henri Grethen bħala Membru tal-Qorti tal-Awdituri;

               2.

               Jagħti istruzzjonijiet lill-President tiegħu sabiex jgħaddi din id-deċiżjoni lill-Kunsill u, għal skopijiet ta' informazzjoni, lill-Qorti tal-Awdituri kif ukoll lill-istituzzjonijiet l-oħra tal-Unjoni Ewropea u lill-istituzzjonijiet ta' verifika tal-Istati Membri.


title: Deċiżjoni tal-Bank Ċentrali Ewropew tat- 13 ta’ Marzu, 2006 li temenda d-Deċiżjoni BĊE/2002/11 dwar il-kontijiet annwali tal-Bank Ċentrali Ewropew (BĊE/2006/3)

text:
               8.5.2007

               MT

               Il-Ġurnal Uffiċjali ta’ l-Unjoni Ewropea

               497

         DEĊIŻJONI TAL-BANK ĊENTRALI EWROPEW
   tat-13 ta’ Marzu, 2006
   li temenda d-Deċiżjoni BĊE/2002/11 dwar il-kontijiet annwali tal-Bank Ċentrali Ewropew
   (BĊE/2006/3)
   (2006/248/KE)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, partikolarment l-Artikolu 26.2,
   Billi:
   Għal raġunijiet ta' livell ogħla ta' trasparenza, jinħtieġ li l-iskema tal-pensjoni tal-Bank Ċentrali Ewropew tiġi ppreżentata b'mod ċar fil-kontijiet tal-BĊE. L-Anness II tad-Deċiżjoni BĊE/2002/11 tal-5 ta’ Diċembru, 2002, dwar il-kontijiet annwali tal-Bank Ċentrali Ewropew (1) għandu jiġi emendat biex jirrifletti d-dħul ta' din il-partita fuq in-naħa tal-passivi tal-karta tal-bilanċ tal-BĊE taħt partita 12 “Passivi oħra”,
   IDDEĊIEDA KIF ĠEJ:
   Artikolu 1
   Emendi
   L-Anness II tad-Deċiżjoni BĊE/2002/11 huwa emendat skond l-Anness ma' din id-Deċiżjoni.
   Artikolu 2
   Dħul fis-seħħ
   Din id-Deċiżjoni għandha tidħol fis-seħħ fil-jum li fih hija adottata.

      Magħmula fi Frankfurt am Main, fit-13 ta’ Marzu, 2006.

            Il-President tal-BĊE

         Jean-Claude TRICHET

      (1)  ĠU L 58, 3.3.2003, pġ. 38. Id-Deċiżjoni kif emendata bid-Deċiżjoni BĊE/2005/12 (ĠU L 311, 26.11.2005, pġ. 43).

      ANNESS
      Emendi ta, l-Anness II tad-Deċiżjoni BĊE/2002/11: Kompożizzjoni u regoli ta, valutazzjoni għall-karta tal-bilanċ
      L-Anness II tad-Deċiżjoni BĊE/2002/11 huwa emendat kif ġej:

                  (1)

                  Fil-partita tal-karta tal-bilanċ “Attiv, Partita 11.3 Attiv finanzjarju ieħor,” taħt “Kategorizzazzjoni tal-kontenut tal-partiti tal-karta tal-bilanċ”, is-sentenza li ġejja hija rrevokata:
                  “Portafolli ta, investiment relatati ma, fondi tal-pensjoni u skemi ta, tmiem ta, impjieg”.

                  (2)

                  Fl-ewwel linja tal-partita tal-karta tal-bilanċ “Passivi, Partita 12.3 Diversi”, taħt “Kategorizzazzjoni tal-kontenut tal-partiti tal-karta tal-bilanċ”, is-sentenza li ġejja hija mdaħħla:
                  “Passiv nett ta, pensjoni”.

                  (3)

                  Fil-partita tal-karta tal-bilanċ “Passivi, Partita 13 Provisions”, taħt “Kategorizzazzjoni tal-kontenut tal-partiti tal-karta tal-bilanċ”, is-sentenza li ġejja hija rrevokata:
                  “Għal pensjonijiet”.


title: Id-Deċizjoni tal-Kunsill tat-22 ta’ Jannar 2001 li tistabbilixxi l-Kumitat Militari tal-Unjoni Ewropea

text:
Avviż Legali Importanti

|

32001D0079

Official Journal L 027 , 30/01/2001 P. 0004 - 0006

		Id-Deċizjoni tal-Kunsilltat-22 ta’ Jannar 2001li tistabbilixxi l-Kumitat Militari tal-Unjoni Ewropea(2001/79/PESK)IL-KUNSILL TA’ L-UNJONI EWROPEA,Wara li kkunsidra t-Trattat fuq l-Unjoni Ewropea, u partikolarment l-Artikolu 28(1) tiegħu,Wara li kkunsidra t-Trattat li jistabbilixxi l-Komunità Ewropea, partikolarment l-Artikolu 207 tiegħu,Jfakkru l-Artikolu 25 tat-Trattat fuq l-Unjoni Ewropea,Billi:(1) Fil-qafas ta’ tisħiħ tal-politika estera u ta’ sigurtà komuni (PESK) u partikolarment il-politika komuni Ewropea fuq is-sigurtà u d-difiża previst fl-Artikolu 17 tat-Trattat tal-Unjoni Ewropea, il-laqgħa tal-Kunsill Ewropew li saret f’Nizza mis-7 sa l’11 ta’ Diċembru 2000 intlaħaq ftehim li jistabbilixxi il-ħolqien tal-Kumitat Militari tal-Unjoni Ewropea, iddikjara il-missjoni u l-funzjonijiet li jinkludu dawk tal-President tagħha.(2) Wara li tfasslu l-oġġettivi mill-Kunsill Ewropew dan il-Kumitat għandu jkun lest biex jibda’ ix-xogħol tiegħu,IDDEĊIEDA DAN LI ĠEJ:Artikolu 1Huwa stabbilit Kumitat Militari tal-Unjoni Ewropea (EUMC) (minn hawn ‘il quddiem msejjaħ "il-Kumitat") kompost mill-Kapijiet tad-Difiża, irrapreżentati mir-rappreżentanti militari, ta’ l-Istati Membri.Huwa jiltaqa’ fil-livell ta’ Kapijiet tad-Difiża, meta jkun meħtieġ.Artikolu 2Il-missjoni u l-funzjoniet tal-Kumitat huma mfissra fl-Anness IV tar-rapport tal-President, approvat mill- Kunsill Ewropew f’Nizza, li huwa rriproċudut fl-Anness ta’din id-Deciżjoni.Artikolu 31. Il-President tal-Kumitat (minn hawn ‘il quddiem msejjaħ "il-President") għandu jiġi maħtur mill-Kunsill fuq ir-rakkomandazzjoni tal-Kumitat fil-laqgħa tal-livell tal-Kapijiet tad-Difiża.2. Iż- żmien ta’ kariga tal-President hija għal tliet snin, kemm-il darba il-Kunsill jiddeċiedi mod ieħor. Il-missjoni tiegħu u l-funzjonijiet huma mfissra fl-Anness iżjed ‘l fuq.Artikolu 4Id-Deċiżjoni tibda’ sseħħ mid-data ta’ l-adozzjoni tagħha.Artikolu 51. Mingħajr preġudizzju għad-dispożizzjonijiet ta’ l-Artikolu 3(1), din id-Deċiżjoni għandha tgħodd mid-data li jkun maħtur l-ewwel President, mhux aktar tard mid-data tal-applikazzjoni tad-Deċiżjoni li jistabbilixxi l-Istaff Militari tal-Unjoni Ewropea [1] u fil-prinċipju qabel l-aħħar ta’ Ġunju 2001.2. Il-Korp Militari Temporanju stabbilit bid-Deċiżjoni 2000/144/PESK [2] ikompli jeżerċita il-kompiti tiegħu sad-data fejn id-Deciżjoni tapplika.Artikolu 6Din id-Deċiżjoni għandha tiġi ppublikata fil-Ġurnal Uffiċjali.Magħmula fi Brussell, fit-22 ta’ Jannar 2001.Għall-KunsillIl-PresidentA. Lindh[1] Id-Deċiżjoni tal-Kunsill 2001/80/PESK (ara’ paġna 7 tal-Ġurnal Uffiċjali).[2] Deċiżjoni tal-Kunsill 2000/144/PESK ta’ l-14 ta’ Frar 2000 li stabbilixxa il-Korp Militari Temporanju (ĠU L 49, tat-22.2.2000, p. 2).--------------------------------------------------L-ANNESSIL-KUMITAT MILITARI TAL-UNJONI EWROPEA (EUMC)1. DaħlaF’Helsinki, il-Kunsill Ewropew iddeċida li jistabbilixxi ġo l-Kunsill, korpi ġodda u permanenti, kemm politiċi kif ukoll militari, biex jawtoriżżaw l-UE tassumi r-responsabilitajiet għall-prevenzjoni tal-konflitt u l-krizijiet tal-kompiti amministrativi kif imfissra fit-trattat tal-UE, il-kompiti ta’ Petersberg.Kif previst fir-rapport ta’ Ħelsinki, il-Kumitat Militari ta-Unjoni Ewropea (EUMC), "stabbilit ġol-Kunsill", huwa kompost mill-Kapijiet tad-Difiża (CHODs) rappreżentati mir-rappreżentanti militari (Milreps). L’ EUMC jitaqa’ fil-livell ta’ CHODs meta jkun meħtieġ. Dan il-Kumitatat jgħati pariri militari u rakkomandazzjoniet lill-Kumitat tal-Politika u s-Sigurtà (PSC), kif wkoll jipprovdi direzzjoni militari lill-Istaff Militari tal-l-Unjoni Ewropea (EUMS). The President tal-EUMC (CEUMC) jattendi lagħqat tal-Kunsill meta deċiżjoniet b’implikazzjoniet militari jkunu meħudha.Il-EUMC huwa l-għola korp militari stabbilit fil-Kunsill.Għal dan il-għan, it-termini ta’ referenza tal-EUMC huma deskritti fil-qosor kif ġejjin:2. MissjoniIl-EUMC huwa responsabbli biex jipprovdi il-PSC b’pariri militari u rakkomandazzjonijiet fuq materji militari ġol-UE. Hija teżerċita direzzjoni militari tal-attivitajiet militari kollha fil-qafas tal-UE.3. FunzjonijietHija l-egħjun ta’ pariri militari ibbażat kuq konsensus.Hija l-forum ta’ konsultazzjoni u kooperazzjoni militari bejn l-Istati Membri tal-UE fl-oqsma tal-prevenzjoni ta’ konflitt u kriżijiet amministrattivi.Hija tipprovdi pariri militari u rakkomandazzjonjiet lill-PSC, fuq t-talba ta’ l-aħħar jew fuq l-inizjattiva tagħha stess, jaġixxu skond ir-regoli mressqin mill-PSC, partikolarment rigward:- l-izvilupp tal-kunċett totali tal-kriżijiet amministrattivi fl-aspetti militari tagħhom,- l-aspetti militari relatati mall-kontroll politiku u d-direzzjoni strateġika tal-operazzjonijiet u s-sitwazzjonjiet tal-kriżijiet amministrattivi,- l-istima tar-riskju ta’ kriżijiet possibbli,- id-dimensjoni militari ta’ sitwazzjoniet ta’ krizi u l-implikazzjonijiet tagħha, partikolarment matul l-amministrazzjoni sussegwenti tagħha; għal dan il-għan, hija tirċievi n-notifikazzjonjiet miċ-entru tas-Sitwazzjoni,- l-elaborazzjoni, l-istima u r-revizjoni ta’ għanijiet bi kwalitajiet li jistghu jiġu żviluppati, skond proċeduri miftehma,- ir-relazzjoni militari tal-UE ma Membri ewropej tan-NATO li mhumiex fl-UE, il-kandidati l-oħra għall-adeżjoni ma’ l-UE, Stati oħra u organizzazzjonijiet oħra, inkluża n-NATO,- l-istima Finanzjarja biex titħaddem u tiġi eżerċitata.(a) F’sitwazzjonijiet ta’ kriżijiet amministrattiviFuq it-talba ta’ PSC, toħroġ d-Direttiva Inizjali lid-Direttorat Ġenerali ta’ EUMS (DGEUMS) biex ifassal u jippreżenta alternattivi strateġiċi militari.Jivvalorizza l-għażliet strateġiċi militari żviluppati mill-EUMS u jibgħathom lill-PSC flimkien ma’ l-valutazzjoni u l-pariri militari.Skond il-bażi ta’ għażla militari mgħażula mill-Kunsill, jawtoriżża id-Direttiva tal-Ippjannar Inizjali għall-Kmandant tal-Operazzjoni.Ibbażat fuq il-valutazzjoni tal-EUMS, tipprovdi pariri u rakkomandazzjonijiet lill-PSC:- skond il-Kunċett ta’ Operazzjoniet (Conops) kif zviluppat mill-Kmandant tal-Operazzjoni,- fuq l-abbozz tal-Pjan Operazzjonali (OPLAN) kif imfassal mill-Kmandant tal-Operazzjoni.Hija tagħti parir lill-PSC fuq l-għażla biex tintemm operazzjoni.(b) Matul operazzjoniIl-EUMC timmonitorja l-esekuzzjoni xierqa tal-operazzjoniet militari taħt ir-responsabbiltà tal-Kmandant tal-Operazzjoni.Il-membri tal-EUMC jattendu l-laqghat jew huma rrapreżentati fil-Kumitat tal-Kontributuri.4. President tal-EUMC (CEUMC)L-EUMC għandha President permanenti li r-responsabbilitajiet huma deskritti hawnhekk iżjed ‘il quddiem.Il-CEUMC huwa flag-officer ta’ Erba’-stilel mall-ħatra, preferibilment għandha tkun persuna li qabel kienet Kap tad-Difiża tal-Istat Membru tal-UE.Hu jiġi magħżul mill-CHODs ta’ l-Istati Membri skond il-proċeduri approvati u hu maħtur mill-Kunsill fuq ir-rakkomandazzjoni tal-laqgħa tal-EUMC fil-livell taċ-CHODs.Iż-żmien ta’ kariga tiegħu huwa fil-prinċipju tliet snin, minbarra f’ċirkostanzi eċċezzjonali.L-awtorità ġejja mill-EUMC għal min hu responsabbli. Meta taġixxi fil-kapaċità internazzjonali, l-CEUMC tirraprezenta l-EUMC fil-PSC u l-Kunsill, kif xieraq.Bħala l-President tal-EUMC, hu:- jippresedi l-laqgħat tal-EUMC fil-livelli tal-Milreps u CHODs,- huwa il-kelliem ewlieni tal-EUMC u għalhekk:- jipparteċipa kif xieraq fil-PSC bid-dritt biex jikkontribwixxi għad-diskussjonijiet u jattendi il-laqgħat tal-Kunsill meta jkollhom jittieħdu deċiżjonijiet b’implikazzjonijiet tad-difiża, u- jaqdi il-kariga ta’ konsulent militari lil SG/HR fuq materji militari, partikolarment, biex jassigura konsistenza fl-Istruttura tal-Krizijiet Amministrattivi fl-UE,- imexxi ix-xogħolijiet tal-EUMC imparzjalment u biex juri konsensus,- jaġixxi f’isem il-EUMC biex jinħarġu direttivi u gwida lill-DGEUMS,- jaġixxi bħala il-kuntatt prinċipali (POC) mall-Kmandant tal-Operazzjoni matul l-operazzjoniet militari tal-UE,- jikkollabora mall-Presidenza fl-iżvilupp u l-implimentazzjoni tal-programm ta’ xogħol tiegħu.Il-CEUMC huwa appoġġjat mill-istaff personali tiegħu u megħjun mill-EUMS, speċjalment għal dak li għandu x’jaqsam mall-appoġġ amministrattiv fi ħdan is-Segretariat Ġenerali tal-Kunsill.Meta jkun assenti, il-CEUMC jissostitwixxi wieħed minn dawn li ġejjien:- il-DCEUMC permanenti, jekk ikun deċiż biex toħloq u timla’ l-post,- ir-rappreżentant tal-Presidenza, jew- id-dekan.5. MixxellanjiIr-relazzjoniet li jkunu stabbiliti bejn l-EUMC u l-awtoritajiet tan-NATO qegħdin imfissrin fid-dokument fuq l-arranġamenti permanenti tal-UE/NATO. Ir-relazzjonijiet bejn l-EUMC u l-membri tan-NATO Ewropej li mhumiex fl-UE u pajjiżi oħra, li huma kandidati għall-adeżjoni fl-UE, huma mfissrin fid-dokument fuq ir-relazzjoniet tal-UE ma’ pajjiżi terzi.L-EUMC huwa appoġġjat minn grupp ta’ xogħol militari (EUMCWG), mill-EUMS u minn dipartimenti u servizzi, kif xieraq.--------------------------------------------------


title: Deċiżjoni tal-Kunsill 2005/671/ĠAI ta' l- 20 ta’ Settembru 2005 dwar l-iskambju ta' informazzjoni u l-koperazzjoni fir-rigward ta' reati terroristiċi

text:
               21.6.2006

               MT

               Il-Ġurnal Uffiċjali ta' l-Unjoni Ewropea

               350

         DEĊIŻJONI TAL-KUNSILL 2005/671/ĠAI
   ta' l-20 ta’ Settembru 2005
   dwar l-iskambju ta' informazzjoni u l-koperazzjoni fir-rigward ta' reati terroristiċi
   IL-KUNSILL TA' L-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikoli 29, 30(1), 31 u 34(2)(ċ) tiegħu,
   Wara li kkunsidra l-proposta mill-Kummissjoni,
   Wara li kkunsidra l-Opinjoni tal-Parlament Ewropew (1),
   Billi:

               (1)

               Fil-laqgħa straordinarja tiegħu tal-21 ta' Settembru 2001, il-Kunsill Ewropew iddikjara li t-terroriżmu jirrappreżenta sfida reali għad-dinja u għall-Ewropa u li l-ġlieda kontra t-terroriżmu sejra tkun objettiv ta' prijorità għall-Unjoni Ewropea.

               (2)

               Fid-19 ta' Ottubru 2001 il-Kunsill Ewropew iddikjara li huwa determinat jiġġieled it-terroriżmu f'kull forma madwar id-dinja u li sejjer ikompli bl-isforzi tiegħu sabiex isaħħaħ il-koalizzjoni tal-komunità internazzjonali fil-ġlieda kontra t-terroriżmu f'kull għamla u forma, per eżempju bit-tisħiħ tal-koperazzjoni bejn is-servizzi operattivi responsabbli mill-ġlieda kontra t-terroriżmu: l-Europol, l-Eurojust, is-servizzi ta' informazzjoni, il-forzi tal-pulizija u l-awtoritajiet ġudizzjarji.

               (3)

               Fil-ġlieda kontra t-terroriżmu huwa essenzjali li s-servizzi rilevanti jkollhom l-informazzjoni l-aktar kompleta u aġġornata possibbli fl-oqsma rispettivi tagħhom. Is-servizzi nazzjonali speċjalizzati ta' l-Istati Membri, l-awtoritajiet ġudizzjarji u l-korpi rilevanti ta’ l-Unjoni Ewropea bħall-Europol u l-Eurojust assolutament jeħtieġu informazzjoni sabiex ikunu jistgħu jwettqu l-kompiti tagħhom.

               (4)

               Id-Deċiżjoni 2003/48/ĠAI tad-19 ta' Diċembru 2002 dwar l-implementazzjoni tal-miżuri speċifiċi għall-koperazzjoni tal-pulizija u dik ġudizzjarja sabiex jikkumbattu t-terroriżmu skond l-Artikolu 4 tal-Pożizzjoni Komuni 2001/931/PESK (2) hija pass prinċipali ’l quddiem. Il-persistenza tat-theddida terroristika u l-kumplessità tal-fenomenu jqajmu l-ħtieġa għal skambji ta’ informazzjoni dejjem akbar. L-ambitu ta' l-iskambji ta' informazzjoni għandu jiġi estiż għall-istadji kollha tal-proċedimenti kriminali, inklużi l-kundanni, u għall-persuni, gruppi jew entitajiet kollha li jkunu investigati, proċessati jew kundannati għal reati terroristiċi.

               (5)

               L-objettivi ta’ din id-Deċiżjoni ma jistgħux jinkisbu suffiċjentement mill-Istati Membri billi jaġixxu waħedhom u għalhekk, minħabba l-ħtieġa ta' reċiproċità, jistgħu jinkisbu aħjar fil-livell Komunitarju; għaldaqstant il-Komunità tista’ tadotta miżuri skond il-prinċipju ta’ sussidjarjetà kif stipulat fl-Artikolu 5 tat-Trattat. Konformement mal-prinċipju ta’ proporzjonalitá, kif stipulat f'dak l-Artikolu, din id-Deċiżjoni ma tmurx lil hinn minn dak li huwa meħtieġ sabiex jinkisbu dawk l-objettivi.

               (6)

               Fl-eżekuzzjoni ta' l-iskambju ta' informazzjoni, din id-Deċiżjoni ma tippreġudikax interessi essenzjali ta’ sigurtà nazzjonali, u m'għandhiex tikkomprometti s-sigurtà ta' individwi, jew is-suċċess ta' investigazzjonijiet kurrenti jew attivitajiet speċifiċi tas-servizzi ta' informazzjoni fil-qasam tas-sigurtà ta' l-Istat.

               (7)

               Din id-Deċiżjoni tirrispetta d-drittijiet fundamentali u tosserva l-prinċipji rikonoxxuti b’mod partikolari mill-Karta tad-Drittijiet Fundamentali ta’ l-Unjoni Ewropea,

         IDDEĊIEDA KIF ĠEJ:
   Artikolu 1
   Definizzjonijiet
   Għall-finijiet ta' din id-Deċiżjoni, għandhom japplikaw id-definizzjonijiet li ġejjin:

               (a)

               “reati terroristiċi”: ir-reati speċifikati fl-Artikoli 1, 2 u 3 tad-Deċiżjoni Kwadru tal-Kunsill 2002/475/ĠAI tat-13 ta' Ġunju 2002 dwar il-ġlieda kontra t-terroriżmu (3);

               (b)

               “Konvenzjoni ta' l-Europol”: il-Konvenzjoni tas-26 ta' Lulju 1995 dwar l-istabbiliment ta' Uffiċċju Ewropew tal-Pulizija (4);

               (ċ)

               “Deċiżjoni ta' l-Eurojust”: id-Deċiżjoni tal-Kunsill 2002/187/ĠAI tat-28 ta' Frar 2002 li tistabbilixxi l-Eurojust bil-għan li tissaħħaħ il-ġlieda kontra l-kriminalità gravi (5);

               (d)

               “grupp jew entità”: “gruppi terroristiċi” fis-sens ta' l-Artikolu 2 tad-Deċiżjoni Kwadru tal-Kunsill 2002/475/ĠAI tat-13 ta' Ġunju 2002 u l-gruppi u l-entitajiet elenkati fl-Anness mal-Pożizzjoni Komuni 2001/931/PESK tal-Kunsill tas-27 ta' Diċembru 2001 dwar l-applikazzjoni ta' miżuri speċifiċi fil-ġlieda kontra t-terroriżmu (6).

         Artikolu 2
   Trasmissjoni ta’ informazzjoni dwar reati terroristiċi lill-Eurojust, lill-Europol u lill-Istati Membri
   1.   Kull Stat Membru għandu jinnomina servizz speċjalizzat fi ħdan is-servizzi tal-pulizija tiegħu jew awtoritajiet oħra ta' l-infurzar tal-liġi, li, konformement mal-liġi nazzjonali, ikollu aċċess għal, u jiġbor, dik l-informazzjoni rilevanti kollha li tikkonċerna u tirriżulta minn investigazzjonijiet kriminali kondotti mill-awtoritajiet tiegħu ta' l-infurzar tal-liġi fir-rigward ta’ reati terroristiċi u jibgħatha lill-Europol konformement mal-paragrafi 3 u 4.
   2.   Kull Stat Membru għandu jinnomina awtorità waħda jew aktar, fejn is-sistema legali tiegħu tipprevedi hekk, bħala korrispondent nazzjonali ta’ l-Eurojust għal kwistjonijiet ta' terroriżmu, jew awtorità ġudizzjarja adatta jew awtorità kompetenti oħra li, skond il-liġi nazzjonali, għandha jkollha aċċess għal, u tkun tista' tiġbor, dik l-informazzjoni rilevanti kollha dwar prosekuzzjonijiet u kundanni għal reati terroristiċi u tibgħatha lill-Eurojust konformement mal-paragrafu 5.
   3.   Kull Stat Membru għandu jieħu l-miżuri meħtieġa sabiex jassigura li għall-inqas l-informazzjoni msemmija fil-paragrafu 4 dwar investigazzjonijiet kriminali u l-informazzjoni msemmija fil-paragrafu 5 dwar prosekuzzjonijiet u kundanni għal reati terroristiċi li jolqtu jew jistgħu jolqtu żewġ Stati Membri jew iżjed, miġbura mill-awtorità rilevanti, jiġu trasmessi lil:

               (a)

               l-Europol, konformement mal-liġi nazzjonali u mad-disposizzjonijiet tal-Konvenzjoni ta' l-Europol, sabiex jiġu proċessati; u

               (b)

               l-Eurojust, konformement mal-liġi nazzjonali u fejn id-disposizzjonijiet tad-Deċiżjoni ta' l-Eurojust hekk jippermettu, sabiex l-Eurojust ikun jista' jeżegwixxi l-funzjonijiet tiegħu.

         4.   L-informazzjoni li għandha tiġi trasmessa lill-Europol skond il-paragrafu 3 għandha tkun li ġejja:

               (a)

                  data li tidentifika l-persuna, il-grupp jew l-entità;

               (b)

               atti taħt investigazzjoni u ċ-ċirkustanzi speċifiċi tagħhom;

               (ċ)

               ir-reat konċernat;

               (d)

               rabtiet ma' każijiet rilevanti oħra;

               (e)

               l-użu ta' teknoloġiji tal-komunikazzjoni;

               (f)

               it-theddida li jirrappreżenta l-pussess ta' armi ta' distruzzjoni massiva.

         5.   L-informazzjoni li għandha tiġi trasmessa lill-Eurojust skond il-paragrafu 3 għandha tkun li ġejja:

               (a)

                  data li tidentifika l-persuna, il-grupp jew l-entità li jkunu kriminalment investigati jew proċessati;

               (b)

               ir-reat konċernat u ċ-ċirkostanzi speċifiċi tiegħu;

               (ċ)

               informazzjoni dwar kundanni finali għal reati terroristiċi u ċ-ċirkostanzi speċifiċi relattivi għal dawk ir-reati;

               (d)

               rabtiet ma' każijiet rilevanti oħra;

               (e)

               talbiet għal assistenza ġudizzjarja, inklużi ittri rogatorji, indirizzati lil Stat Membru ieħor jew minn Stat Membru ieħor u t-tweġiba;

         6.   Kull Stat Membru għandu jieħu l-miżuri meħtieġa sabiex jiżgura li kwalunkwe informazzjoni rilevanti inkluża f'dokumenti, fajlijiet, elementi ta' informazzjoni, oġġetti jew mezzi oħra ta' prova, maqbuda jew konfiskati matul investigazzjonijiet kriminali jew proċedimenti kriminali konnessi ma’ reati terroristiċi tkun tista’ ssir aċċessibbli malajr kemm jista' jkun, b'kont meħud tal-ħtieġa li jiġux kompromessi investigazzjonijiet kurrenti, għall-awtoritajiet ta' Stati Membri oħra interessati, konformement mal-liġi nazzjonali u ma' strumenti legali internazzjonali rilevanti, fejn ikunu kondotti jew jistgħu jiġu mibdija investigazzjonijiet jew fejn ikunu għaddejjin prosekuzzjonijiet konnessi ma’ reati terroristiċi.
   Artikolu 3
   Gruppi investigattivi konġunti
   Fejn ikun il-każ, l-Istati Membri għandhom jieħdu l-miżuri meħtieġa sabiex jistabbilixxu gruppi investigattivi konġunti sabiex iwettqu investigazzjonijiet kriminali dwar reati terroristiċi.
   Artikolu 4
   Talbiet għal assistenza ġudizzjarja u eżekuzzjoni ta' sentenzi
   Kull Stat Membru għandu jieħu l-miżuri meħtieġa sabiex jiżgura li t-talbiet minn Stati Membri oħra għal assistenza legali reċiproka u għar-rikonoxximent u l-eżekuzzjoni ta' sentenzi konnessi ma' reati terroristiċi jiġu trattati bħala kwistjoni ta’ urġenza u jingħataw prijorità.
   Artikolu 5
   Tħassir ta' disposizzjonijiet eżistenti
   Id-Deċiżjoni 2003/48/ĠAI hija b'dan mħassra.
   Artikolu 6
   Implementazzjoni
   L-Istati Membri għandhom jieħdu l-miżuri meħtieġa sabiex jikkonformaw mad-disposizzjonijiet ta' din id-Deċiżjoni sa mhux aktar tard mit-30 ta’ Ġunju 2006.
   Artikolu 7
   Applikazzjoni Territorjali
   Din id-Deċiżjoni għandha tapplika għal Ġibiltà.
   Artikolu 8
   Dħul fis-seħħ
   Din id-Deċiżjoni għandha ssir effettiva fil-jum wara l-pubblikazzjoni tagħha fil-Ġurnal Uffiċjali ta' l-Unjoni Ewropea.

      Magħmula fi Brussel, nhar il-20 ta’ Settembru 2005.

            Għall-Kunsill

            Il-President

         M. BECKETT

      (1)  Opinjoni mogħtija fis-7 ta' Ġunju 2005 (għadha mhijiex pubblikata fil-Ġurnal Uffiċjali).

      (2)  ĠU L 16, 22.1.2003, p.68.

      (3)  ĠU L 164, 22.6.2002, p. 3.

      (4)  ĠU C 316, 27.11.1995, p. 2. Konvenzjoni kif l-aħħar emendata bil-Protokoll tas-27.11.2003 (ĠU L 2, 6.1.2004, p. 3).

      (5)  ĠU L 63, 6.3.2002, p. 1. Deċiżjoni kif l-aħħar emendata bid-Deċiżjoni tal-Kunsill 2003/659/ĠAI (ĠU L 245, 29.9.2003, p. 44).

      (6)  ĠU L 344, 28.12.2001, p. 93. Posizzjoni Komuni kif l-aħħar emendata bil-Posizzjoni Komuni 2005/220/PESK (ĠU L 69, 16.3.2005, p. 59).


title: Id-Deċiżjoni tal-Kunsill tat-8 ta’ Ottubru 2002 li temenda d-Deċiżjoni Nru 1999/78/KE dwar il-konklużjoni tal-ftehim ta’ Rikonoxximent Reċiproku bejn il-Komunità Ewropea u l-Istati Uniti ta’ l-Amerika. (2002/803/KE)

text:
Avviż Legali Importanti

|

32002D0803

Official Journal L 278 , 16/10/2002 P. 0022 - 0022

		Id-Deċiżjoni tal-Kunsilltat-8 ta’ Ottubru 2002li temenda d-Deċiżjoni Nru 1999/78/KE dwar il-konklużjoni tal-ftehim ta’ Rikonoxximent Reċiproku bejn il-Komunità Ewropea u l-Istati Uniti ta’ l-Amerika.(2002/803/KE)IL-KUNSILL TA’ L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, partikolarment l-Artikolu 133 flimkien ma’ l-Artikolu 300(2), l-ewwel subparagrafu, l-ewwel sentenza, u l-Artikolu 300(3), l-ewwel subparagrafu, l-ewwel sentenza, u (4) tiegħu,Wara li kkunsidra l-proposta tal-Kummissjoni,Billi:(1) Sabiex tiġi assigurata l-effiċjenza tat-tħaddim tal-ftehim dwar ir-rikonoxxenza reċiproka bejn il-Komunità Ewropea u l-Istati Uniti ta’ l-Amerika [1] (minn hawn il quddiem msejjaħ il-"ftehim") huwa neċessarju li tiġi emendata d-Deċiżjoni Nru 1999/78/KE [2] sabiex il-Kummissjoni tkun awtorizzata tieħu l-miżuri kollha neċessarji għat-tħaddim tal-ftehim.(2) Il-Kunsill għandu jżomm il-poter li jiddeċiedi dwar l-emendi li jsiru fil-qofol tal-ftehim,IDDEĊIEDA KIF ĠEJ:L-Uniku ArtikoluL-Artikolu 3 tad-Deċiżjoni Nru 1999/78/KE għandu jinbidel b’dan li ġej:"L-Artikolu 31. Il-Kummissjoni għandha tirrapreżenta lill-Komunità fil-Kumitat Konġunt previst fl-Artikolu 14 tal-Ftehim, u fil-Kumitati Settorjali Konġunti stabbiliti mill-Annessi Settorjali, assistiti minn Kumitat speċjali nnominat mill-Kunsill. Il-Kummissjoni għandha tipproċedi, wara li tkun ikkonsultat mal-Kumitat speċjali, għall-ħatriet, notifiki, skambji ta’ informazzjoni u talbiet għal informazzjoni speċifikata fil-Ftehim.2. Il-pożizzjoni tal-Komunità fir-rigward tad-deċiżjonijiet li jridu jittieħdu mill-Kumitat Konġunt għandhom jiġu determinati, fir-rigward ta’ l-emendi fil-qofol tal-Ftehim skond l-Artikolu 14(4)(g) u l-Artikolu 21(2) tal-Ftehim, mill-Kunsill, rappreżentati minn maġġoranza kkwalifikata fuq proposta tal-Kummissjoni.3. Il-pożizzjoni tal-Komunità fil-Kumitat Konġunt jew fil-Kumitati Settorjali Konġunti fil-każijiet l-oħra kollha għandhom jiġu determinati mill-Kummissjoni, wara konsultazzjoni tal-Kumitat speċjali msemmi fil-paragrafu 1."Magħmula fil-Lussemburgu, fit-8 ta’ Ottubru 2002.Għall-KunsillIl-PresidentT. Pedersen[1] ĠU L 31, 04.02.99, p. 3.[2] ĠU L 31, 04.02.99, p. 1--------------------------------------------------


title: 2011/305/UE: Deċiżjoni tal-Kunsill tal- 21 ta’ Marzu 2011 dwar il-konklużjoni, f’isem l-Unjoni Ewropea, ta’ Ftehim bejn il-Komunità Ewropea u r-Repubblika tal-Iżlanda, ir-Renju tan-Norveġja, il-Konfederazzjoni Żvizzera u l-Prinċipalità ta’ Liechtenstein dwar regoli supplementari fir-rigward tal-Fond għall-Fruntieri Esterni għall-perjodu bejn l-2007u l-2013

text:
               25.5.2011

               MT

               Il-Ġurnal Uffiċjali tal-Unjoni Ewropea

               L 137/1

         DEĊIŻJONI TAL-KUNSILL
   tal-21 ta’ Marzu 2011
   dwar il-konklużjoni, f’isem l-Unjoni Ewropea, ta’ Ftehim bejn il-Komunità Ewropea u r-Repubblika tal-Iżlanda, ir-Renju tan-Norveġja, il-Konfederazzjoni Żvizzera u l-Prinċipalità ta’ Liechtenstein dwar regoli supplementari fir-rigward tal-Fond għall-Fruntieri Esterni għall-perjodu bejn l-2007 u l-2013
   (2011/305/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 77(2)(d), flimkien mal-Artikolu 218(6)(a)(v) tiegħu,
   Wara li kkunsidra l-proposta tal-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:

               (1)

               Skont l-Artikolu 11 tad-Deċiżjoni Nru 574/2007/KE tal-Parlament Ewropew u tal-Kunsill tat-23 ta’ Mejju 2007 li tistabbilixxi l-Fond għall-Fruntieri Esterni għall-perjodu mill-2007 sal-2013 bħala parti mill-Programm ġenerali ‘Solidarjetà u Ġestjoni tal-Flussi ta’ Migrazzjoni’ (1) l-istati terzi assoċjati mal-implimentazzjoni, l-applikazzjoni u l-iżvilupp tal-acquis ta’ Schengen għandhom jipparteċipaw fil-Fond skont id-dispożizzjonijiet tagħha u għandhom jiġu konklużi arranġamenti li jispeċifikaw ir-regoli supplementari meħtieġa għal tali parteċipazzjoni, inkluż dispożizzjonijiet li jiżguraw il-protezzjoni tal-interessi finanzjarji tal-Komunità u s-setgħa tal-verifika tal-Qorti tal-Awdituri.

               (2)

               Wara l-awtorizzazzjoni mogħtija mill-Kunsill lill-Kummissjoni fl-20 ta’ Diċembru 2007, ġew konklużi negozjati mar-Repubblika tal-Iżlanda, ir-Renju tan-Norveġja, il-Konfederazzjoni Żvizzera u l-Prinċipalità ta’ Liechtenstein fit-30 ta’ Ġunju 2009.

               (3)

               Skont id-Deċiżjoni tal-Kunsill 2010/374/KE tat-30 ta’ Novembru 2009 (2), u fil-pendenza tal-konklużjoni tiegħu f’data aktar tard, il-Ftehim bejn il-Komunità Ewropea u r-Repubblika tal-Iżlanda, ir-Renju tan-Norveġja, il-Konfederazzjoni Żvizzera u l-Prinċipalità ta’ Liechtenstein dwar regoli supplementari fir-rigward tal-Fond għall-Fruntieri Esterni għall-perjodu bejn l-2007 u l-2013 (minn issa “il-Ftehim”) ġie ffirmat fid-19 ta’ Marzu 2010 f’isem l-Unjoni Ewropea, u applikat fuq bażi proviżorja.

               (4)

               B’konsegwenza tad-dħul fis-seħħ tat-Trattat ta’ Lisbona fl-1 ta’ Diċembru 2009, Dikjarazzjoni Konġunta mill-Unjoni Ewropea u r-Repubblika tal-Islanda, ir-Renju tan-Norveġja, il-Konfederazzjoni Svizzera u l-Prinċipat tal-Liechtenstein dwar il-Ftehim bejn il-Komunità Ewropea u r-Repubblika tal-Islanda, ir-Renju tan-Norveġja, il-Konfederazzjoni Svizzera u l-Prinċipat tal-Liechtenstein dwar ir-regoli supplementari fir-rigward tal-Fond għall-Fruntieri Esterni għall-perjodu mill-2007 sal-2013 ġiet maqbula mill-Partijiet kollha fiż-żmien tal-firma, u mehmuża mal-Ftehim, li tgħid illi l-Unjoni Ewropea issostitwiet u ssuċċediet lill-Komunita Ewropea.

               (5)

               Skont Artikoli 1 u 2 tal-Protokoll dwar il-pożizzjoni tad-Danimarka anness mat-Trattat tal-Unjoni Ewropea u t-Trattat dwar il-Funzjonament tal-Unjoni Ewropea, id-Danimarka mhix tieħu sehem fl-adozzjoni ta’ din id-Deċiżjoni, u mhix marbuta biha jew suġġetta għall-applikazzjoni tagħha. Billi din id-Deċiżjoni tibni fuq l-acquis ta’ Schengen, id-Danimarka għandha, skont l-Artikolu 4 ta’ dak il-Protokoll, tiddeċiedi fi żmien sitt xhur wara li l-Kunsill ikun iddeċieda dwar din id-Deċiżjoni jekk hijiex sejra timplimentaha fil-liġi nazzjonali tagħha.

               (6)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen, li fihom ir-Renju Unit ma jipparteċipax, skont id-Deċiżjoni tal-Kunsill 2000/365/KE tad-29 ta’ Mejju 2000 dwar it-talba tar-Renju Unit tal-Gran Brittanja u l-Irlanda ta’ Fuq sabiex jipparteċipa f’xi dispożizzjonijiet tal-acquis ta’ Schengen (3). Għalhekk ir-Renju Unit mhuwiex qiegħed jieħu sehem fl-adozzjoni tagħha u mhuwiex marbut biha jew suġġett għall-applikazzjoni tagħha.

               (7)

               Din id-deċiżjoni tikkostitwixxi żvilupp tad-dispożizzjonijiet tal-acquis ta’ Schengen li fihom l-Irlanda ma tipparteċipax, skont id-Deċiżjoni tal-Kunsill 2002/192/KE tat-28 ta’ Frar 2002 dwar it-talba tal-Irlanda sabiex tipparteċipa f’xi dispożizzjonijiet tal-acquis ta’ Schengen (4). Għaldaqstant l-Irlanda mhix qiegħda tieħu sehem fl-adozzjoni tiegħu u mhix marbuta bih jew soġġetta għall-applikazzjoni tiegħu.

               (8)

               Dan il-Ftehim għandu jkun konkluż,

         ADOTTA DIN ID-DEĊIŻJONI:
   Artikolu 1
   Il-Ftehim bejn il-Komunità Ewropea, u r-Repubblika tal-Iżlanda, ir-Renju tan-Norveġja, il-Konfederazzjoni Żvizzera u l-Prinċipalità ta’ Liechtenstein dwar regoli supplementari fir-rigward tal-Fond għall-Fruntieri Esterni għall-perjodu bejn l-2007 u l-2013 (minn issa “il-Ftehim”) (5) u d-Dikjarazzjonijiet ta’ miegħu huma b’dan approvati f’isem l-Unjoni Ewropea.
   Artikolu 2
   Il-President tal-Kunsill huwa hawnhekk awtorizzat li jaħtar il-persuna(i) bis-setgħa li tiddepożita/jiddepożitaw f’isem l-Unjoni l-istrument ta’ approvazzjoni previst fl-Artikolu 13(2) tal-Ftehim, sabiex torbot lill-Unjoni.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Artikolu 4
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Brussell, il-21 ta’ Marzu 2011.

            Għall-Kunsill

            Il-President

         MARTONYI J.

      (1)  ĠU L 144,6.6.2007, p. 22.

      (2)  ĠU L 169, 3.7.2010, p. 22.

      (3)  ĠU L 131, 1.6.2000, p. 43.

      (4)  ĠU L 64, 7.3.2002, p. 20.

      (5)  Il-Ftehim ġie ppubblikat fil-ĠU L 169, 3.7.2010, p. 24 flimkien mad-deċiżjoni dwar il-firma.


title: Id-Deċiżjoni tal-Kumitat Eżekuttiv tat-22 ta' Diċembru 1994 dwar iċ-ċertifikat imsemmi fl-Artikolu 75 għall-pussess ta' droga narkotika u sustanzi psikotropiċi (SCH/Com-ex (94) 28 rev.)

text:
Avviż Legali Importanti

|

41994D0028

Official Journal L 239 , 22/09/2000 P. 0463 - 0468

		Id-Deċiżjoni tal-Kumitat Eżekuttivtat-22 ta' Diċembru 1994dwar iċ-ċertifikat imsemmi fl-Artikolu 75 għall-pussess ta' droga narkotika u sustanzi psikotropiċi(SCH/Com-ex (94) 28 rev.)IL-KUMITAT EŻEKUTTIV,Wara li kkunsidra l-Artikolu 132 tal-Konvenzjoni li timplimenta l-Ftehim ta' Schengen,Wara li kkunsidra l-Artikolu 132 ta' l-imsemmija Konvenzjoni,IDDEĊIEDA DAN LI ĠEJ:Id-Dokument SCH/Stup (94) 21 rev. 2 anness ma' dan, li jipprovdi ċ-ċertifikat għall-pussess ta' droga narkotika u/jew sustanzi psikotropiċi għal raġunijiet ta' trattamenti mediċi, hu hawnhekk b'dan approvat.Bonn, it-22 ta' Diċembru 1994.Il-PresidentBernd Schmidbauer--------------------------------------------------SCH/Stup (94)21 rev 2Ċertifikat għall-pussess ta' droga narkotika u/jew sustanzi psikotropiċi għal raġunijiet ta' trattamenti mediċi skond l-Artikolu 75 tal-Konvenzjoni Ta' Implimentazzjoni1. L-Istati ta' Schengen adottaw iċ-ċertifikat imsemmi fl-Anness I, skond l-Artikolu 75 tal-Konvenzjoni ta' Implimentazzjoni. Il-formola għandha tintuża b'mod uniformi fl-Istati ta' Schengen kollha u għandha timtela' fil-lingwi nazzjonali rispettivi. Traduzzjonijiet bl-Ingliż u Franċiż tat-titoli li jkunu stampati minn qabel fil-formola jinsabu fuq in-naħa ta' wara taċ-ċertifikat.2. L-awtoritajiet kompetenti ta' l-Istat ta' Schengen għandhom joħorġu dan iċ-ċertifikat fil-konfront ta' persuni li huma residenti fit-territorju tagħhom li jixtiequ jsiefru lejn Stat ta' Schengen ieħor u li, minħabba f'preskrizzjoni medika, għandhom bżonn jieħdu xi droga narkotika u/jew sustanzi psikotropiċi tul dan il-perjodu. Iċ-ċertifikat għandu jkollu validità massima ta' perjodu ta' 30 ġurnata.3. Iċ-ċertifikat għandu jinħareġ jew jiġi awtentikat mill-awtoritajiet kompetenti fuq il-bażi ta' preskrizzjoni medika. Jinħtieġ ċertifikat separat għal kull droga narkotika/sustanza psikotropika preskritta. L-awtoritajiet kompetenti għandhom iżommu kopja taċ-ċertifikat.4. It-tobba jistgħu jippreskrivu droga narkotika għall-bżonnijiet ta' l-ivjaġġar għal perjodu massimu ta' 30 ġurnata. It-tul tal-vjaġġ jista' jkun iqsar minn dan.5. Kull Stat Membru nnomina uffiċċju ċentrali responsabbli għat-tweġib ta' kwalunkwe domanda li jkun hemm f'dan il-kuntest (ara l-Anness 2). L-uffiċċju ċentrali nominat għandu wkoll il-funzjoni ta' l-awtorità responsabbli għall-ħruġ jew awtentikazzjoni taċ-ċertifikati fil-Belġju, fil-Lussemburgu u fl-Olanda biss.--------------------------------------------------ANNESS 1+++++ TIFF ++++++++++ TIFF +++++--------------------------------------------------ANNESS 2L-AWTORITÀ ĊENTRALI LI GĦANDHA TIĠI KKUNTATTJATA FL-EVENTWALITÀ TA' PROBLEMI(Artikolu 75 tal-Konvenzjoni)IL-BELĠJU:Ministère de la Santé PubliqueInspection générale de la PharmacieQuartier Vésale - Cité administrative de l'EtatB - 1010 BruxellesTel.: 32 2210 49 28Fax 32 2210 63 70IL-ĠERMANJA:Ministerium für Arbeit, Gesundheit und Soziales des Landes Nordrhein-WestfalenPharmaziedezernatHorionplatz 1 - LandeshausD - 40213 DüsseldorfTel.: 49211837 3591Fax 49211837 3662IL-GREĊJA:Ministry of HealthMedicines DepartmentNarcotic Drugs DivisionAristotelous Street 17AthensTel. 5225301SPANJA:Servicio de Restricción de EstupefacientesDirección Gral. de Farmacia y Productos SanitariosMinisterio de Sanidad y ConsumoE - Calle Principe de Vergara, 5428006 - MadridChef du service: D. LUIS DOMINGUEZ ARQUESTel. 34-1-575 27 63Fax 34-1-578 12 31FRANZA:Ministère de la santéDirection Générale de la Santé1. place de FontenoyF - 75350 Paris CEDEX 07 SPTel. 33 1 40 56 47 16 or 40 56 43 41Fax 33 1 40 56 40 54L-ITALJA:Ministero SanitàDirezione Generale Servizio FarmaceuticoUfficio centrale StupefacentiVia della Civiltà Romana 7I - 00144 RomaTél.: (39-06) 59 94 31 77Fax.: (39-06) 59 94 33 65LUSSEMBURGU:Ministère de la santéDirection de la SantéL - 2935 LussemburguTel.: (352) 478 5550Fax (352) 48 49 03L-OLANDA:Hoofdinspectie voor de geneesmiddelen van het Staatstoezicht op de VolksgezondheidP.O. Box 54062280 HK RijswijkTel.: 31.70.3406423L-AWSTRIJA:Bundesministerium für Gesundheit, Sport und KonsumentenschutzAbteilung II/C/18Radetzkysstraße 2A - 1030 WienTel. 711 72 4734Fax 713 86 14IL-PORTUGALL:Instituto nacional da Farmacia e do Medicamento (INFARMED)Parque de SaúdeAv. do Brazil, 53P - 1700 LISBOAFax 351 1 795 91 16 [1][1] Soġġett għall-approvazzjoni minn awtorità ogħla.--------------------------------------------------


title: Id-Deċiżjoni tal-Kunsill tad- 29 ta' Ġunju 2004 li taħtar id-Deputat Segretarju-Ġenerali tal-Kunsill ta' l-Unjoni Ewropea

text:
               30.5.2006

               MT

               Il-Ġurnal Uffiċjali ta’ l-Unjoni Ewropea

               104

         ID-DEĊIŻJONI TAL-KUNSILL
   tad-29 ta' Ġunju 2004
   li taħtar id-Deputat Segretarju-Ġenerali tal-Kunsill ta' l-Unjoni Ewropea
   (2004/538/KE, Euratom)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 207(2) tiegħu,
   Wara li kkunsidra t-Trattat li jistabbilixxi l-Komunità Ewropea ta' l-Enerġija Atomika, u b'mod partikolari l-Artikolu 121(2) tiegħu,
   Billi d-Deputat Segretarju-Ġenerali tal-Kunsill ta' l-Unjoni Ewropea għandu jiġi maħtur,
   IDDEĊIEDA KIF ĠEJ:
   Artikolu 1
   Is-Sur Pierre de BOISSIEU hu hawnhekk maħtur Deputat Segretarju-Ġenerali tal-Kunsill ta' l-Unjoni Ewropea għall-perijodu ta' ħames snin b'effett mit-18 ta' Ottubru 2004.
   Artikolu 2
   Din id-Deċiżjoni għandha tiġi notifikata lis-Sur Pierre de BOISSIEU mill-President tal-Kunsill.
   Għandha tiġi ppubblikata fil-Ġurnal Uffiċjali ta' l-Unjoni Ewropea.

      Magħmula fi Brussell, id-29 ta' Ġunju 2004.

            Għall-Kunsill

            Il-President

         B. AHERN